text:
Springbok
Tshepe
Leina
Tshepe [Antidorcas marsupialis]
Ponalo
Lekgware le ka nna bokete ba 50kg fa e namagadi e ka nna 37kg. Mmala wa bebele ya tsona o o setlang o dira go dibonale ka bonolo. Magetla a yone a kwa tlase nyana ga morago wa yone. Mmele wa yone o mmala wa cinnamon kwa godimo, fa kwa tlase ele mmala wa bosweu ka mothala o ntlhwa kwa matlhakoreng o o tlogang kwa maotong a kwa pele go fitlha kwa maotong a kwa morago. Mogatla wa yone o mokhutswane o mosweu le bo ntlhwa. Kwa morago e na le letshwa la tri-angle e tshweu e e dikagangeditsweng ka mothala wa mmala o ntlhwa. Manaka a e namagadi a makhutswane mme a masesane mo go a Lekgware.
Dijo
Ditshepe di boikgethelo ka dijo tse di dijang. Dija fodder e e kgethegile ka nako e ngwe le engwe. Difula ka selemo s komelelo mme difula morago ga nako ya dipula ga ditlhaga di simolola go nna tala. Di rata go ja dithunya jaaka Acacia mme di nwa metsi ka metlha yotlhe. Ga metsi a sa bonale di ithusa ka go ja dikutu le mekwele e e nang le metsi a mantsi mo go tsone.
Tsalo
Nako ya go tsala e diragala beke ele ngwe kgotsa tse pedi fela mme phologolo e e ka tsala nako ngwe le ngwe mo ngwageng. E tsala namane e le esi kwa morago ga dibeke dile 25 tsa go dusa kgotsa go ima. Dinamane tse di fitlhiwa malatsi a mabedi a ntlha morago ga tsalo. Tse dintse di tsala ngwaga ngwe le ngwe fa tse dingwe di ka tsala gabedi ka ngwaga. Dinamane tsa yone di kgwisiwa morago ga dikgwedi dile 4. Tse di namagadi di itekanela go ka tsala morago ga dikgwedi dile supa.
Mekgwa
E e tona ke yone e ipatlelang lefelo la go ka bona thobalano kwa ntle ga tse di itselang mafatshe a tsone ka gore di batla go i nnela dile nosi kwa mafelong ao. Tlhamo ya lesomo e nolo.
Habitat
Ditshepe di nna kwa mafelo a a bokgwakgwa a a sa tlwaelegeng. Di-Calcareous pans, kwa dinokeng tsa mafelo a komelelo le di-savannah tsa ditlhaga tse di kwa tlase ke mafelo a boikgethelo. Ga di rate mafelo a ditlhaga tse ditelele.
Kwa di ka bonwang kwa teng
Tshepe ebonala ka bontsi kwa mafelo a a kwa bogareng le kwa bophirima jwa Afrika Borwa. Tse dingwe tsa tsone di santse di ka bonwa kwa mafelong a tsone a tlhago di iphela ka kgololesego fa bontsi ba tsone di nna kwa di-farmlands le di nature reserve. Di teng ka bontsi kwa di National, Provincial le di-private game reserve.
Field Notes
Ditsshepe di ne dile teng ka matshwititshwiti, di iphela kwa mafelong a komelelo a Afrika borwa ka ako e masettlara a ntlha a goroga mo Afrika borwa. morago ga fao difokotsegile ka pele mme gompieno di bonwa fela kwa mafelo a tshireltso le kwa dipolaseng. Setlhopha sa Rugby sa naga Ya Afrika Borwa se itsege ka leina la di-Springbok.


c: text/html

text:
Flounders
Leina la Mophato
Flounders
Leina la Matshamekwane
Left-eyed flounders
Leina la Maranyane
Bothidae
Semeto
E ka nna 1,5 m, fa bontsi bo ka nna 40 cm.
Ponalo
Mmele o bophahathi ka matlho a le mabedi kwa letlhakoreng le le nngwe. Gantsi a nna kwa letlhakoreng la molema. Mogatlana wa ka tlase o moleele. Mogatla wa kwa mokwatleng wa yone le wa kwa morago ga o elele le caudal fin ya yone. Mmala o a farologana. E bosetlhana ka ditsubaba tse di lefitshwana, ka dinako tse dingwe ditsubaba tsa di botala ba legodimo. E kgona go fetola mmala wa yone gore e kgone go iphitlha mo tikologong ya yone.
Dikitsiso
Lelapa la Bothidae le na le mephato e le 13 le dibopiwa dile 116. Flounders di tsalwa di na le matlho kwa matlhakoreng a le mabedi, mme matlho ao a suthela kwa molema mmogo fa e tshetlhela kwa fatshe. E farologana le Sole ka megatlana ya ka fa tlase le ditsubaba tsa yone. E phela kwa tlase mo lewatleng. E ikepela mo santeng gore e khukhunele setlhabelo. E namagadi e tsolola kgesti ya mae mme ya monna e nonofatse mae ao ka peo ya yone (Pelagic spawners).
Dijo
E fepa kwa tlase ka ditshedi tse di senang lerapo la mokwatla (invertebrates) le tlhapi.
Anamiso
E bonwa mo metsing a a iketlileng a mafelo a dipula le mogote mo lefatsheng.
Dibopiwa tsa mophato wa yone
Leopard flounder - Bothus pantherinus
Peacock flounder - Bothus mancus

robotstxt: allowed

filter: keep


text: 20 Go tswa foo, Dafide o ne a tswa kwa Naiothe kwa Rama mme a tshaba. Le fa go ntse jalo, o ne a tla kwa go Jonathane mme a re: “Ke dirile eng?+ Phoso ya me ke eng, mme ke leofetse rrago ka eng gore a batle go mpolaya?”2 Fa a rialo, Jonathane o ne a mo raya a re: “Go ka se direge!+ Ga o kitla o swa. Rre ga a kitla a dira sepe, se segolo kgotsa se sennye, a sa se mpolelela. Goreng rre a ka mphitlhela kgang eno? Seno se ka se direge.”3 Le fa go ntse jalo, Dafide o ne a ikana go ya pele mme a re: “Ruri rrago o a itse gore nna le wena re ditsala+ mme o tla re, ‘O se ka wa letla Jonathane a itse seno, go seng jalo o tla utlwa botlhoko.’ Mme ke ikana ka Jehofa Modimo yo o tshelang le ka wena, ga ke na go tshela lobaka lo loleele!”+4 Foo Jonathane o ne a raya Dafide a re: “Sengwe le sengwe se o se buang, ke tla se go direla.”5 Dafide o ne a raya Jonathane a re: “Kamoso ke ngwedi yo mosha,+ mme ruri go solofetswe gore ke bo ke ntse le kgosi ke ja; o tshwanetse go nnaya tsela, mme ke tla iphitlha kwa nageng go fitlha maitseboa mo letsatsing la boraro.6 Fa rrago a ntlhoka, foo o re, ‘Dafide o ne a kopa tetla mo go nna gore a sianele kwa motseng wa gagabo wa Bethelehema,+ ka gonne go na le setlhabelo koo sa ngwaga le ngwaga sa lelapa lotlhe.’+7 Fa a re, ‘Go siame!’ seo se tla bo se kaya gore nna motlhanka wa gago ga ke tlhoke go boifa sepe. Mme fa a galefa, o tla itse gore o ikemiseditse go nkgobatsa.8 Mpontshe lorato lo lo sa kgotseng,+ ka gonne o dirile kgolagano le nna fa pele ga ga Jehofa.+ Mme fa ke le molato,+ mpolaye. Ke ka ntlha yang fa o nkisa kwa go rrago?”9 Fa a rialo, Jonathane o ne a re: “Nka se go dire jalo! Fa ke lemoga gore rre o ikemiseditse go go gobatsa, ruri ke tla go bolelela.”+10 Foo Dafide o ne a raya Jonathane a re: “Ke mang yo o tla mpolelelang gore a rrago o go arabile ka bogale?”11 Jonathane o ne a raya Dafide a re: “A re tsamaye re ye kwa nageng.” Ka jalo, boobabedi ba ne ba ya kwa nageng.12 Mme Jonathane o ne a raya Dafide a re: “A Jehofa, Modimo wa Iseraele a nne mosupi wa gore ke tla botsolotsa rre mo e ka nnang ka nako eno kamoso kgotsa ka letsatsi la boraro. Fa a utlwana le wena, ke tla go romelela molaetsa ke go itsise.13 Mme fa e le gore rre o batla go go gobatsa, e kete Jehofa a ka nkotlhaya fa nka se ka ka go bolelela seo le fa nka se ka ka go tsamaisa ka kagiso. E kete Jehofa a ka nna le wena,+ fela jaaka a ne a na le rre.+14 Mme gone, a ga o kitla o mpontsha lorato lo lo sa kgaotseng lo lo tshwanang le lwa ga Jehofa fa ke sa ntse ke tshela, tota le fa ke swa?+15 Le ka motlha o se ka wa kgaotsa go bontsha ba lelapa la gaetsho lorato lo lo sa kgaotseng,+ tota le fa Jehofa a nyeletsa baba botlhe ba gago mo lefatsheng.”16 Ka jalo, Jonathane o ne a dira kgolagano le ba lelapa la ga Dafide a re, “Jehofa o tla otlhaya baba botlhe ba ga Dafide.”17 Ka jalo, Jonathane o ne a ikanisa Dafide gape ka lorato lo a mo ratang ka lone, ka gonne o ne a mo rata fela jaaka a ithata.+18 Go tswa foo, Jonathane o ne a mo raya a re: “Kamoso ke ngwedi yo mosha,+ mme go tla lemogiwa gore ga o yo, ka gonne setulo sa gago se tla bo se se na ope.19 Ka letsatsi la boraro go tla lemotshega le go feta, mme o tshwanetse go tla mo lefelong le o neng o iphitlhile mo go lone letsatsi lele,* mme o nne fano gaufi le leje.20 Go tswa foo, ke tla hulela metswi e meraro ka fa letlhakoreng le lengwe la lone, jaaka e kete ke hula sengwe.21 Fa ke roma motlhokomedi, ke tla re, ‘Tsamaya, o ye go batla metswi.’ Fa ke raya motlhokomedi ke re, ‘Bona! Metswi e ka fa letlhakoreng leno la gago, e tseye,’ foo o ka nna wa boa, ka gonne ke ikana ka Jehofa Modimo yo o tshelang, seo se tla bo se raya gore sengwe le sengwe se se amanang le wena se mo kagisong e bile ga go na kotsi epe.22 Le fa go ntse jalo, fa nka raya mosimane ke re, ‘Bona! Metswi e kwa pele ga gago,’ foo o tsamaye, ka gonne Jehofa o batla gore o tsamaye.23 Fa e le ka tsholofetso e re e dirileng,+ nna le wena, e kete Jehofa a ka nna fa gare ga rona ka bosakhutleng.”+24 Ka jalo, Dafide o ne a iphitlha kwa nageng. Ka letsatsi la ngwedi yo mosha, kgosi e ne ya nna mo setulong sa yone gore e je.+25 Kgosi e ne e ntse mo setulong sa yone se se fa loboteng jaaka gale. Jonathane o ne a lebagane le ene, mme Abenere+ o ne a ntse fa thoko ga ga Saulo, mme setulo sa ga Dafide sone se ne se se na ope.26 Saulo o ne a se ka a bua sepe mo letsatsing leo, ka gonne o ne a ipolelela jaana: ‘Go diragetse sengwe se se dirileng gore a se ka a nna phepa.+ Ruri o tshwanetse a bo a itshekologile.’27 Mme letsatsi morago ga ngwedi yo mosha, mo letsatsing la bobedi, setulo sa ga Dafide se ne sa tswelela se se na ope. Foo Saulo o ne a raya morwawe e bong Jonathane a re: “Ke ka ntlha yang fa morwa Jese+ a sa tla dijong maabane le gompieno?”28 Jonathane o ne a araba Saulo a re: “Dafide o ne a kopa tetla mo go nna gore a ye kwa Bethelehema.+29 O ne a re, ‘Tsweetswee, ntetle ke tsamaye, ka gonne re na le setlhabelo sa lelapa mo motseng, mme nkgonne o mpiditse. Ka jalo, fa ke bone kamogelo mo matlhong a gago, tsweetswee mma ke sianele teng ke ye go bona bonkgonne.’ Ke gone ka moo a sa tlang mo tafoleng ya kgosi.”30 Foo Saulo o ne a galefela Jonathane fela thata mme a mo raya a re: “Morwa ke wena wa mosadi yo o tlhogoethata, a o akanya gore ga ke itse gore o tlhopha go ema mo letlhakoreng la ga morwa Jese, gore o itlhabise ditlhong o bo o tlhabise le mmago ditlhong?*31 Fa fela morwa Jese a sa ntse a tshela, ga o kitla o nna kgosi e bile bogosi jwa gago ga bo kitla bo nnela ruri.+ Ka jalo, roma mongwe gore a mo tlise kwa go nna, ka gonne o tshwanetse go swa.”*+32 Le fa go ntse jalo, Jonathane o ne a raya rraagwe a re: “Ke ka ntlha yang fa a tshwanetse go bolawa?+ O dirile eng?”33 Fa a rialo, Saulo o ne a mo konopa ka lerumo a re o a mo tlhaba,+ ka jalo Jonathane o ne a lemoga gore rraagwe o ne a ikemiseditse go bolaya Dafide.+34 Ka yone nako eo, Jonathane o ne a tswa mo tafoleng a tuka bogale, mme o ne a se ka a ja mo letsatsing la bobedi morago ga ngwedi yo mosha, ka gonne o ne a utlwile botlhoko ka ntlha ya ga Dafide+ e bile rraagwe o ne a mo tlhabisitse ditlhong.35 Mo mosong, Jonathane o ne a ya kwa nageng gore a ye go kopana le Dafide, mme motlhokomedi yoo yo mmotlana o ne a na le ene.+36 Mme o ne a raya motlhokomedi wa gagwe a re: “Tsweetswee, siana mme o batle metswi e ke e hulang.” Motlhokomedi o ne a siana, mme Jonathane o ne a hulela motswi kwa pele ga gagwe.37 E rile motlhokomedi a goroga kwa lefelong le Jonathane a huletseng motswi kwa go lone, Jonathane o ne a tlhaeletsa motlhokomedi a re: “A motswi ga o kwa pele ga gago?”38 Jonathane o ne a tlhaeletsa motlhokomedi a re: “Itlhaganele! Tsamaya ka bonako! O se ka wa diega!” Mme motlhokomedi wa ga Jonathane o ne a sela metswi a bo a boela kwa go mong wa gagwe.39 Motlhokomedi yoo o ne a sa tlhaloganye sepe ka kgang eno; Jonathane le Dafide ke bone fela ba ba neng ba itse gore seno se kaya eng.40 Go tswa foo, Jonathane o ne a naya motlhokomedi wa gagwe dibetsa tsa gagwe a bo a mo raya a re: “Tsamaya, di ise kwa motseng.”41 E rile motlhokomedi a tsamaya, Dafide o ne a ema a tswa mo lefelong le le gaufi le le neng le le ka fa borwa. Go tswa foo, o ne a wela fa fatshe ka sefatlhego a bo a ikoba gararo, mme ba ne ba tlamparelana* ba bo ba lela mmogo, mme Dafide o ne a lela thata.42 Jonathane o ne a raya Dafide a re: “Tsamaya ka kagiso, e re ka roobabedi re ikanne+ mo leineng la ga Jehofa, re re, ‘E kete Jehofa a ka nna fa gare ga me le wena le fa gare ga ditlogolwana* tsa gago le ditlogolwana* tsa me ka bosakhutleng.’”+Go tswa foo, Dafide o ne a ema a bo a tsamaya, mme Jonathane ene o ne a boela kwa motseng.


text:
Merogo
Lefoko merogo le raya sengwe se se jegang e ka nna bontlha bongwe jwa setlhare kgotsa matlhare, mme go sa akarediwe dipeo gape le maungo. Se se raya matlhare, ditlhito, kgotsa medi ya ditlhare mme gape go akarediwe le dimela tse dingwe (jaaka squash).
Lefoko merogo/morogo ga le na leina la nnete le le tsepameng mo dithutong tsa biology; ka go rialo lefoko le le raya dilo tse di mmal culinary and cultural tradition. Sekai ke gore batho ba tsaya gore mabowa le one ke merogo le fa e ntse e se ditlhatsana,[1][2],fa bangwe bone ba a kgaoganya le dijo ka kakaretso.[3]
Merogo e mengwe e kgona go jewa e sa apewa fa e mengwe yone e jewa e apeilwe, gape le e mengwe ke tshwanelo ya gore e jewe e apeilwe. Merogo gantsi e jewa e apewa e le seshabo kgotsa mo dijong tse di letswai. Le fa go ntse jalo, merogo mengwe e dirisiwa mo dijong tse di nang le sukirinyana, jaaka rhubarb pie le carrot cake.
Tlhaloso ya lefoko "merogo" jaaka "setlhare se se golang se jewa" e ne e ise e simololwe go fitlha ka 18th century.[4]
Mafoko[paakanyo | edit source]
Go nale mafoko a le mane a a rayang merogo le maungo:
- Maungo(dimela): peo ya leungo (nako dingwe e akaretsa tse di farologanyeng popego),
- Leungo(a a kgethiwang): bontlha bongwe jo bo jewang jo bo nang le sukiri,
- Merogo: bontlha bongwe jo bo jewang jo bo letswainyana.
Nngwe ya dimela di tshwana mmidi kgotsa dinawa, di ka tsewa fela jaaka merogo.
Nngwe ya dipotso tsa gore a mme tamati ke morogo e santse e kile ya sekwa kwa kgotla tshekelong ya United States ka ngwaga wa 1893. Mme kgotla e tlhalositse ka molao motheo wa Nix v. Hedden gore tamati ke morogo ka gore e wela mo dituelong tsa ngwaga wa 1883 tsa dithoto tse di tswang kwa mafatsheng a sele. Kgotla kgolo e bile ya papamatsa gore tamati ke leungo gape fa go buiwa ka dithuto tsa dimela.[5]
Gantsi molefatsheng la Botswana merogo e jewa ka tamati, ditapole, anyansi le di carrots. Se di dira gore morogo o tiye dikotla tse di tlhokegang mo mmeleng wa motho gape maungo aa natetsha morogo thata. Merogo e tlhokana le thokomelo ee namatsang fa motho a e jadile, gonne merogo ke ngwe ya dimela tse di tshabelelwang ke go bola ka bonako, fa godimo ga moo e thokana le thokomelo e ntsi kgathanong le ditshidinyana tse di jang merogo gore di seka tsa senya morogo.
Gantsi thata gore morogo o gole sentle o tlhokana le go nosediwa, motshetelo, molemo wa pesticides. Se golo bogolo jang ka gore mo mafatsheng a tshwana le a Botswana jaana batho ka bontsi ba itshetsa ka yone temo thuo. Kajolo dimela le maungo a thokanale thokomelo e tshwanang le ya teemane.
Temo ya merogo le maungo e ka tshetsa batho[paakanyo | edit source]
Mothusa tona wa temothuo, Rre Oreeditse Molebatsi o rotloeditse balemi ba merogo le maungo go dira ka natla go jesa lefatshe leno.E rile mothusa tona a bua kwa phuthegong ya balemi ba merogo ba kgaolo ya legare kwa Mahalapye ka Mosupologo, a ba bolelela fa a tshwentswe ke go sa direng sentle ga bone.Rre Molebatsi a re lephata la gagwe le na le lenaneo la temo ya merogo la ISPAAD, le mo go lone puso e thusang balemi go simolola le go tsweledisa temo ya nosetso. A re temo ya merogo ke kgwebo e molemi a ka dirang madi go itshetsa le go jesa lefatshe, a tlatsa ka gore balemi ba itse fa temo ya merogo e raya molemi a dira ka diatla go ntsha maduo a a kwa godimo.Rre Molebatsi a re o tshwenyegile thata ka gore go na le balemi ba le bantsi mo kgaolong ya legare mme sebe sa phiri ke gore bontsi jwa bone ga ba dire sentle, a ipotsa gore matsapa di a tsaya kae.O ne a rotloetsa balemi ba nosetso go tsaya temo ya bone ka tlhoafalo ka jaana go na le mmaraka wa merogo mo Botswana le mo mafatsheng a sele. Mothusa tona o ne a rotloetsa balemi ba ba direlang mo dikgaolong tse di se nang metsi gore ba kgone go tswelela mo kgwebong ya bone.A re go na le balemi ba ba sa direng sentle mo dikgaolong tse dingwe lebaka le letona e le metsi, mme seo se ba kgoreletse go gola le go kgona ditoro tsa bone.Rre Molebatsi a re o lemogile fa go na le mathata mo baleming ka jaana thobo ya bone e le kwa tlase ntswa go na le badirelapuso ba ba firetsweng go ba thusa go tokafatsa thobo.O ne a kgothatsa balemi go dirisana thata le badiri bao mo dikgaolong tsa bone gore maduo a nametse le gone gore molemi a obe letsogo.A re thobo ya merogo mo lefatsheng leno fa e kopantswe ga e goroge kwa seelong se se batlwang go jesa Batswana, mme seo se pateletse puso go reka merogo kwa ntle.
Rre Molebatsi a re ke ka moo a emeng ka dinao gore balemi ba dire ka natla go ntsha thobo e e lekaneng go rekisiwa mo mmarakeng wa Botswana.A re o kgatlhanong le balemi ba e reng go nna thata mo kgwebong ya bone ba bo ba sia ba tlogela, a tlatsa ka gore seo ga se na go isa lefatshe la Botswana gope. Mothusa tona a re kgwebo e raya gore molemi o tsile go dira ka gotlhe go sa kgathalesege gore o a latlhegelwa kgotsa o dira dipoelo ka a tlhaloganya gore tse di kgona go diragala mo kgwebong.O ne a rotloetsa balemi ba merogo go simolodisa mokgatlho o o ba tshwaraganyang gore ba bue ka lentswe le le lengwefela.Rre Molebatsi a re go nna mokgatlho go a busetsa ka puso e ka reetsa dilelo tsa bone fa ba bua ka lentswe le lengwe fela.O ne a kopa balemi gore ba tswe ka megopolo e e ka thusang puso go tsaya ditshwetso tse di maleba le gone go fetola ditsetlana tsa go tlhabolola temo ya nosetso. E rile balemi ba tswa la bone ba supa fa ba lebanwe ke dikgwetlho di tshwana le letlhoko la metsi le motlakase o o turang mo go ngomolang pelo fa ba re ba o tsenya kwa masimong.Nngwe ya dikgang tse ba neng ba di ntsha e bile ba kopa puso go e sekegela tsebe ke go fokodiwa ga ditlhwatlhwa tsa go hira batswakwa ka ba le turu mme e bile gape Batswana e se batho ba ba ratang go bereka kwa masimo.Ba re e sale diteseletso tsa nakwana di emisiwa jaanong ba sokola ka batho ba ba dirang kwa masimong mme ba kopa puso go di busetsa.Fa a latlhela la motlapitsong, Rre Koonyatse Tamasiga o ne a re go na le batho ba ba saleng ba fiwa masimo mo kgaolong ya Dikabeya gore ba simolole go lema mme nako kgolo ke eno, ka jalo a kopa puso go a neela balemi ba ba tlhoafaletseng temo.A re masimo ga a ka ke a fiwa batho fela ba bo ba sa a dirise.
Dikai tsa dimela tse di dirisiwang jaaka merogo.[paakanyo | edit source]
Palo ya dilo tse di bitswang "merogo" e telele ebile ga e akaretse bontlha bongwe jwa dimela:
- Lehupela la sethunya
- Dipeo
- Mmidi , dinawa,
- Matlhare
- Mahupela
- Dithitwa
- Dithitwa tsa matlhare
- Modi
- Dinawa
Dikota[paakanyo | edit source]
Dingwe tsa dikota tse e leng gore morogo o nale tsone ke tse di latelateng tse di kwadilweng ka puo ya seeng:
vitamins A and E, protein, fiber, zinc, thiamin, calcium le iron le tse dingwe fela jalo. http://www.vegetariantimes.com/blog/nutrition-face-off-raw-vs-cooked-spinach/
Tlhokomelo[paakanyo | edit source]
Thobo e e faphegileng e tsweledisa botsheolo jwa merogo .
Merogo e nang le mathare e tshwanetse ya dirisiwa mo nakong e e khutswane , kgotsa ya bewa mo pampiring e phutlhetswe.
Maemo[paakanyo | edit source]
Template:Expand section Go nale maemo a ISO a a buang ka merogo le maungo.[6]
O ka tsibogela[paakanyo | edit source]
- Boleng jwa dijo
- Tshireletso ya dijo
- Leungo
- Palo ya merogo
- Merogo e e nnang e le teng ngwaga otlhe
- Baji ba merogo
- Veganism
- Malwetse a merogo
- Diphologolo tse di jang merogo
- Thekiso ya merogo
Dipadi[paakanyo | edit source]
- ↑ "Mushrooms" classified under "Other vegetables". In What foods are in the vegetable group? United States Department of Agriculture. Last modified on 2011-05-31 02:35 PM. Retrieved 2011-06-02.
- ↑ "Mushrooms" classified under "VEGETABLES". In Suggestions - Vegetables at Cooks.com. Accessed on 2009-06-24].
- ↑ Alternative Crops and Plants: Vegetables and Mushrooms. United States Department of Agriculture. Last modified on 2009-06-08. Retrieved 2009-06-24.
- ↑ Ayto, John (1993). Dictionary of Word Origins. New York: Arcade Publishing. ISBN 1-55970-214-1. OCLC 33022699.
- ↑ Full text of this opinion in Nix v. Hedden courtesy of Findlaw.com.
- ↑ "67.080: Fruits. Vegetables". International Organization for Standardization. http://www.iso.org/iso/iso_catalogue/catalogue_ics/catalogue_ics_browse.htm?ICS1=67&ICS2=80. Retrieved 2009-04-23.
Palo pele[paakanyo | edit source]
- Munro, Derek B., Small, E. 1997 Vegetables of Canada. NRC Research Press, Ottawa ISBN 978-0-660-19503-2


text:
Nna mogolo go gaisa ...
Bogolo ga bo a beelwa fela palonyana e e tlhophilweng. Ga se fela dinako tsa mo podiamong kgotsa legofi la lesomo go go gopotsa wena o mogolo.
Bogolo ke ba bone ba ba itebang mme ba ipotsa: "A ke se ke akanyang go nna sone? A ke mo ke batlang go nna teng mo bophelong? A ke mo tseleng e e siameng?"
Bogolo ke bone ba ba tsenyang marapo mo nameng fa go nna thata mme ba dira ka maatla go bona ditharabololo mme ba se eme fela ba makaletse bothata. Ke tiro ya gago - gongwe le gongwe kwa o leng teng go leka go dira go feta maiteko a gago a pele. Wena yo o bonang bokgoni mme wena yo o gorogang letsatsi le letsatsi go bona ditšhono go nna wena yo o botoka go gaisa: Wena yo mogolo go gaisa maabane.
Le Yunibesiti ya Bokone-Bophirima, o na le bokgoni go nna mogolo go gaisa ... Mo o amogela go gaisa dikerii fela, o bona le maitemogelo a bophelo go go fa bokgoni jwa go gaisa ditsholofelo tsa gago me o fofele godimo.
Dikerii ya mo YBB ka palogare e tsaya dingwaga di le 3 go 4 go fetsa. Dingwaga tse tharo = malatsi a le 1095, dingwaga di le nne = 1 460. YBB e go fa ditšhono di le 1095 – 1 460 go nna mogolo go feta.
Goroga mo tšhonong e nngwe le e nngwe mme a re godiseng melelwane ya bogolo jwa gago mmogo.
Letshwao la go nna mogolo go feta >>>
Letshwao la go nna mogolo go gaisa go go rotloetsa go nna o gatela kwa pele. Letsatsi le letsatsi, nako e nngwe le e nngwe e na le maemo a go gola le go tswelela pele. Go fitlhelela maikaelelo a gago, ga se gore nako yotlhe o tshwanetse go tsaya dikgato di le kgolo fela, mme bogolo tsaya dikgato tse dinnye go fetsa leeto la gago.


text:
91Jaanong a palama mokoro a tshela letsha, a boela kwa motseng wa ga gabo.
2Foo ba tsisa go ene mongwe yo o suleng mhama, a letse mo bolaong. Ya re Jesu a bona tumelo ya bone, a raya yo o suleng mhama a re: “Namatshega, ngwanaka; dibe tsa gago o di itshwaretswe.”
3Ke fa bangwe ba Baitsedikwalo ba ithaya ba re: “Yo, o kgala Modimo.”
4Ya re Jesu a lemoga megopolo ya bone, a ba raya a re: “Lo gopolelang tse di bosula mo dipelong tsa lona?
Joh. 2:25
5Se se botlhofo ke sefe, a ke go re: ‘Dibe tsa gago o di itshwaretswe,’ gongwe go re: ‘Tsoga o tsamae’? 6Mme lo tla lemoga gore Morwa-Motho o na le thata mo lefatsheng go itshwarela dibe!” Ke fa a raya yo o suleng mhama a re: “Tsoga o tsee bolao jwa gago, o be o ye kwa ntlong ya gago!”
7Mme a tsoga, a ya kwa ntlong ya gagwe. 8Ya re batho ba bona, ba boifa, ba be ba galaletsa Modimo o o neileng batho thata e e ntseng jalo.
9E rile Jesu a tswa foo, mme a fetela pele, a bona motho yo o bidiwang Matheo, a dutse mo ntlong ya kgethelo; a mo raya a re: “Ntshala morago!”
Yoo a nanoga, a mo sala morago.
10Ya re Jesu a ntse fa dijong mo ntlong, bakgethisi le baleofi ba le bantsi ba tla, ba nna nae fa dijong le barutwa ba gagwe. 11Ya re Bafarisai ba bona, ba raya barutwa ba gagwe ba re: “Moruti wa lona o jelang le bakgethisi le baleofi?”
12Ya re a utlwa jalo, a ba raya a re: “Ngaka ga e batlwe ke ba ba itekanetseng, e batlwa ke ba ba lwalang. 13Jaanong tsamayang, lo ithute gore ke go reng, fa go twe: ‘Ke batla kutlwelo-botlhoko, e seng setlhabelo;’ gonne ke tsile go biletsa baleofi tlhabologong, e seng basiami.”
1 Sam. 15:22
Math. 18:11
14Ya baa gona barutwa ba ga Johane ba tlang go ene ba re: “Ke go reng, fa rona le Bafarisai re itima dijo gantsi, mme barutwa ba gago ba sa di itime?”
15Jesu a ba araba a re: “A baetsana ba ka lela, monyadi a sa ntse a na nabo? Mme malatsi a tla tla, a monyadi a tla tlosiwang mo go bone ka ona; ke gona ba tla itimang dijo.
16“Ga go ope yo o ka bitiang seaparo se se onetseng ka sebata se sešwa; gonne sebata sa sona se tla gagola seaparo, mme legago le oketsege.
17E bile ga go ke go tshelwa weine e ntšhwa mo makukeng a a onetseng. Fa go ka dirwa jalo, makuka a ka phanyega, weine ya tshologa, le makuka a senyega. Mme go a tle go tshelwe weine e ntšhwa mo makukeng a mašwa, mme di bolokege mmogo.”
18Ya re a sa ntse a bua tseo nabo, mookamedi mongwe wa senagoge a tla, a mo obamela a re: “Morwadiake ke gona o swang; mme a o ko o tle, o mmee letsogo, mme o tla rula.”
19Jesu a nanoga, a mo sala morago le barutwa ba gagwe.
20Jaanong mosadi yo o sa leng a nna le tshologo ya madi dinyaga di le 12, a tla fa morago ga gagwe, a ama kola ya kobo ya gagwe; 21gonne o ne a dumela go re: “Fa nka ama kobo ya gagwe fela, ke tla fola.”
22Jesu a retologa, a mmona, a mo raya a re: “Namatshega, morwadiaka; tumelo ya gago e go thusitse.” Mme mosadi a fola e sa le ka nako eo.
23Ya re Jesu a tsena mo ntlong ya mookamedi, mme a bona baletsi ba ditlhaka, le bontsi bo tsositse modumo,
24a ba raya a re: “Thibogang! Gonne morweetsana ga a swa, o thulametse.” Mme ba mo tshega. 25Ya re batho ba sena go ntshiwa, a tsena, a mo tshwara letsogo, mme morweetsana a tsoga. 26Tumo ya moo ya utlwala mo lefatsheng leo lotlhe.
27E rile Jesu a tloga foo, difofu tse pedi tsa mo sala morago, tsa goa tsa re: “Re utlwele botlhoko, Morwa Dafita!”
28Ya re a sena go tsena mo ntlong, difofu tsa tla fa go ene. Jesu a ba raya a re: “A lo dumela gore ke nonofile go dira jalo?”
Tsa mo raya tsa re: “Ee, Morena.”
29Ke fa a ama matlho a bone a re: “A go lo dirafalele ka fa tumelong ya lona!”
30Foo matlho a bone a foufologa. Mme Jesu a ba laela thata a re: “Lo itise gore lo se itsise ope.”
31Mme ba tswa, ba mo tumisa mo lefatsheng leo lotlhe.
32Ya re ba tswa, ga tsisiwa go ene semumu se se tsenyweng ke modemone. 33Ya re modemone o sena go kgaramelediwa ntle, semumu sa bua; mme batho ba gakgamala ba re: “Ga go ise go ke go bonwe se se ntseng jalo mo Iseraele.”
34Mme Bafarisai ba re: “O kgarameletsa medemone ntle ka molaodi wa medemone.”
35Jaanong Jesu a tlhatlologanya metse le metsana yotlhe, a ntse a ruta mo disenagogeng tsa bone, a rera Efangele ya puso, a fodisa malwetse otlhe le makoa otlhe.
36Ya re a bona bontsi jwa batho, a ba tlhomogela pelo; gonne ba ne ba bogisegile, ba lapile jaaka dinku tse di se nang modisa.
Mar. 6:34
Hes. 34:5
37Ke fa a raya barutwa ba gagwe a re: “Thobo e kgolo, mme badiri ba a tlhaela.
38Ka moo he, rapelang Morena wa thobo gore a romele badiri mo thobong ya gagwe.”


text:
CompetitionActions
- ${title}
Competition
1Life Funeral Cover
Tsenela kgaisano ya 1Life Funeral Cover mo bekeng e e tlang ka go SMS’sa leinala gago le 1Life funeral go 41704
Go selo se le sengwe fela se se ka tokafatsang botshelo ba gago mo kgweding e. Tsenela kgaisano ya 1Life Funeral Cover mo bekeng e e tlang mo Motsweding FM ka go SMS’sa leinala gago le “1Life funeral” go 41704, nomoro ke 41704 kgotsa ga o batla go bona tshono e e ko godimo ya go nna mofenyi, o ka tsenela kgaisano mo motswedingfm.co.za. Ga mogala wa gago o ka arabiwa mo moweng, araba ka gore “Changing Lives” gore o kgone go ikgapela matsebetsebe a diranta. Nna o tse o emetse 1Life Funeral Competition mme o ka ikgapela dimpho tsa go lekana R3000 letsatsi le letsatsi go simolla ka Musopologo go fithella ka Labone, mme botlhe ba ba tsenetseng kgaisano mo bekeng e ba ka nna le tshono ya go kgapela R12000 ka Labotlhano. Tsenela kgaisano mme o nne le tshono ya go ikgapela share ya R24 000 e e ka kgonang go thusa gore o tokafatse botshelo ba gago le ba lelapa la gago.
SMS ke R1,50 fela, diSMS tsa mahala ga di a letlellwa. 1Life ke modirisi wa madi o o ka fa molaong . Go na le melao le dipeelo.
Etela 1Life.co.za ga o batla tshedimosetso ka botlalo. 1Life - E tokafatsa matshelo a batho.
Tsenela Mo
Gona le melawana le dipeelo tsa kgaisano, etela fa go bona dintlha goya pele
ADVERTISEMENT


text:
Konwokeišene ke mokgatlho o o bopilweng ke baithuti ba pele (alumni) ba ba amogetseng didikerii kgotsa didipoloma mo YBB kgotsa mo diyunibesiting tsa pele ga kopano le gape maloko a jaanong jaana a badiri ba leruri.
Boloko bo ka bonwa fela ka go dira kopo ya semmuso le go duela tuelo e e beilweng ya R50.00 ya boloko jwa bophelo botlhe. Ke mmele wa semmuso wa YBB mme se se raya gore ke mmele o o dumeletsweng ke Molao wa Yunibesiti go nna karolo ya popego ya puso ya semmuso.
Mosola wa Konwokeišene ke go tsweletsa tshiamo ya YBB ka go boloka setshwantsho, setso le dikgatlhego tsa yone ka go dira go nna borogo magareng a maloko a Konwokeišene le Yunibesiti. Konwokeišene e na le setulo le baemedi mo Khanseleng ya Yunibesiti mme gape e dirisana gaufi le dithulaganyo tse dingwe jaaka Mokgatlho wa Alumni tse di tsweletsang tirisanommogo magareng a Yunibesiti le baithuti ba nako e e fetileng ba yone.
Ka kopo tobetsa fa go ka buisa kgaolo ya Molao wa YBB me e buang ka Konwokeišene.
Dikgang tsa Konwokeišene:
Komiti ya Phetiso e e ntšhwa ya Konwokeišene ya YBB e tlhophilwe ka pitsokakaretso ya gararo ka ngwaga ya Konwokeišene ka letlha la 10 Mopitlwe 2018.
Diphetho tsa bokhutlo tsa Komiti ya Phetiso ya Konwokeišene e e tlhophilweng ke:
Mola wa Ntlha - Molema go ya mojeng:
Mna Werner Human (Motshwaramadi), Mna Bert Sorgdrager (Moporesidente), Mna Nelson Mongale (Motlatsa-Moporesidente)
Mola wa Bobedi – Molema go ya mojeng:
Moh Karien Brits, Mna Frik van Deventer, Moadv Marlizé Kruger le Mna Cecil Ramonotsi. (Mna Paul Maritz o ne a se teng fa setshwantsho se tsewa.)
2018.03.20


text:
261Fa e le badisa ba dikgoro ba e leng boora Kora e ne e le Meselemia morwa Kore, mongwe wa bomorwa Asafe.
35:15
2Mme Meselemia o ne a na le bomorwa, e bong Sagaria, yo mogolo, le Jediaele, wa bobedi, le Sebatya, wa boraro, le Jatheniele, wa bone, 3le Elame, wa botlhano, le Johanane wa borataro, le Eleyoenai, wa bosupa.
4Le Obete-Etomo o ne a na le bomorwa, e bong Semaya, yo mogolo, le Josabate, wa bobedi, le Joa, wa boraro, le Sagare, wa bone, le Nethanele, wa botlhano, 5le Amiele, wa borataro, le Isašare, wa bosupa, le Pheulethai, wa robedi; gonne Modimo o ne o mo tshegofaditse.
6Le Semaya morwawe a belegelwa bomorwa ba ba neng ba busa mo kgotleng ya ga rraabo, gonne e ne e le banna ba ba maatlametlo. 7Bomorwa Semaya e ne e le Otheni le Refaele le Obete le Elesabate le bomorwa-rraagwe ba e leng banna ba ditswerere, Elihu le Semagia.
8Botlhe bao e ne e le ba ga gabo Obete-Etomo; bone le bomorwaa-bone le bomorwa-rraabo, banna ba ba maatlametlo ba nonofetse tirelo. Ba ne ba le 62.
9Le Meselemia o ne a na le bomorwa le bomorwa-rraagwe e le banna ba ditswerere ba le 18.
10Le Hosa oora Merari o ne a na le bomorwa, e bong Simeri, yo mogolo, yo rraagwe o neng a mo dira mogolo, le fa e se motsalwapele; 11le Hilekia, wa bobedi, le Tebalea, wa boraro, le Sagaria, wa bone; bomorwa Hosa le bomorwa-rraagwe ba ne ba le 13 mmogo.
12Le ditlhopha tseo tsa badisa ba dikgoro, e bong ditlhogo tsa banna di ne di abetswe ditshwanelo tsa go direla fa Ntlong ya Morena fela jaaka ba ga bone. 13Mme ba tlhama tengwa, yo mmotlana fela jaaka yo mogolo wa dikgotla tsa bone; ba e tlhamela kgoro nngwe le nngwe. 14Tengwa ya kgoro ya botlhabatsatsi ya wela Selemia. Le Sagaria morwawe, mogakolodi yo o botlhale, a tlhamelwa tengwa; tengwa ya gagwe ya wela kgoro ya bokone. 15Ya ga Obete-Etomo ya wela kgoro ya borwa; ya bomorwawe ya wela ntlo ya polokelo. 16Ya ga Suphime le ya ga Hosa tsa wela kgoro ya bophirimatsatsi fa kgorong ya Salegethe fa tseleng e e tlhatlogang, badisa ba lebaganye le badisa. 17Ntlheng ya botlhabatsatsi Balefi ba ne ba le barataro, ntlheng ya bokone ba le bane ka letsatsi le letsatsi, ntlheng ya borwa ba le bane ka letsatsi le letsatsi; fa ntlong ya polokelo go le babedi le babedi. 18Kwa mathuding ntlheng ya bophirimatsatsi go ne go le ba le bane ba ba disang tsela e kgolo le ba le babedi ba mathudi. 19Ke tsona ditlhopha tsa badisa ba dikgoro, e le tsa losika lwa ga Kora le lwa ga Merari.
20Mme ba ga bone Balefi ba ba neng ba okametse mahumo a Ntlo ya Modimo le mahumo a a neetsweng Tempele ke ba: 21Ba ga gabo Laetane, oora Geresone, ditlhogo tsa dikgoro tsa ga Laetane, wa losika lwa ga Geresone e ne e le boora Jehiele.
22Bomorwa Jehiele e ne e le Sethame le Joele morwa-rraagwe, bone ba okametse mahumo a Ntlo ya Morena.
23Fa e le boora Amerame le boora Isehare le boora Heberone le boora Usiele, 24Sebuele, oora Geresome, morwa Moše e ne e le mookamedi yo mogolo wa mahumo.
25Fa e le boora Eliesere, morwawe e ne e le Rehabja, morwawe e le Jesaya, morwawe e le Jorame, morwawe e le Sigeri, morwawe e le Selomothe.
26Selomothe yoo le bomorwa-rraagwe ba ne ba okametse mahumo otlhe a a neng a neetswe Tempele, a itshepisitswe jalo ke kgosi Dafita le ditlhogo tsa dikgoro le balaodi ba dikete le ba makgolo le balaodi ba mephato. 27Ba ne ba a itshepisitse, a tswa mo dintweng le mo thopong go thusa kagong ya Ntlo ya Morena. 28Le tsotlhe tse di neng di itshepisitswe ke Samuele mmoni le Saule morwa Khiše le Abenere morwa Nere le Joabe morwa Seruya le tsotlhe tse di neng di itshepisitswe, di ne di okametswe ke Selomothe le bomorwa-rraagwe.
29Kenanya le bomorwawe, boora Isehare, ba ne ba neetswe tiro ya ka kwa ntle mo go Iseraele, e le bakwaledi le baatlhodi.
30Hasabja le bomorwa-rraagwe, boora Heberone, banna ba dinatla ba le 1 700 e ne e le baokamedi ba makgotla a mmuso a Iseraele ka kwano ga Joretane ntlheng ya bophirimatsatsi ba tiro yotlhe ya Morena le ba tirelo ya kgosi. 31Tlhogo ya boora Heberone e ne e le Jeria. – Go ne go batlwa boora Heberone ka fa ditshikeng tsa bone le malapeng a bone ka ngwaga wa 40 wa puso ya ga Dafita, ga fitlhelwa banna ba dinatla mo go bone kwa Jasere wa Gileate. 32Mme ba losika lwa gagwe e ne e le banna ba dinatla ba le 2 700, e le ditlhogo tsa dikgotla. Mme Dafita a ba dira baokamedi ba Barubene le Bagate le ba bontlhanngwe jwa lotso lwa ga Manase, ba tiro nngwe le nngwe ya Modimo le ba tiro ya kgosi.


text:
231Dafita o ne a begelwa ga twe: “Bona, Bafelesita ba tlhabana le Kehila, e bile ba ba thukhutha mabele mo diboaneng.”
2Ke fa Dafita a botsa Morena a re: “A ke ye ke bolae Bafelesita bao?” Morena a araba Dafita a re: “Yaa o bolae Bafelesita bao, o thuse Kehila.”
3Mme banna ba ga Dafita ba mo raya ba re: “Kana re setse re boifa mono mo Juta, jaanong fa re le kwa Kehila kwa mephatong ya Bafelesita, gona go tla nna jang?” 4Dafita a ba a botsa Morena gape. Morena a mo araba a re: “Nanoga o fologele kwa Kehila; gonne ke tla neela Bafelesita mo diatleng tsa gago.” 5Ke fa Dafita a ya kwa Kehila a na le banna ba gagwe, a tlhabana le Bafelesita, a gapa diruiwa tsa bone, a ba bolaya ka polao e kgolo. Dafita a pholosa baagi ba Kehila jalo.
6Kana e rile Abjathare morwa Ahimelege a tshabela kwa go Dafita kwa Kehila, a eta a tshotse khiba ya boperesiti.
7Jaanong ya re Saule a itsisiwe gore Dafita o tsenye kwa Kehila, Saule a re: “Modimo o mo neetse mo diatleng tsa me; gonne o itswaletse ka go tsena mo motseng o o nang le ditswalo le mephakarego.” 8Ka mo Saule a kua banna botlhe go ya kwa ntweng kwa Kehila go dikanyetsa Dafita le banna ba gagwe ka ntwa.
9Mme ya re Dafita a lemoga, fa Saule a mo logela maano a a bosula, a raya Abjathare moperesiti a re: “Tlisa khiba ya boperesiti kwano.”
10Jaanong Dafita a botsa a re: “Morena, Modimo wa Iseraele, motlhanka wa gago o utlwile gore Saule o rata go tla kwano Kehila le go senya motse o ka ntlha ya me. 11A beng ba Kehila ba tla nneela mo diatleng tsa gagwe? A Saule o tla fologela kwano jaaka motlhanka wa gago a utlwile? Morena, Modimo wa Iseraele, a ko o itsise motlhanka wa gago jalo.” Morena a re: “O tla fologa.”
12Dafita a boela a botsa a re: “A beng ba Kehila ba tla nneela mo diatleng tsa ga Saule, nna le banna ba me?” Morena a re: “Ba tla lo neela.”
13Ke fa Dafita a nanoga a na le banna ba gagwe – e ka nna banna ba le 600 – ba tloga kwa Kehila, ba itsamaela mo ba itsamaelang teng. Ya re Saule a begelwa gore Dafita o falotse kwa Kehila, a thinya.
14Morago ga moo Dafita a nna kwa sekakeng mo dikgageng, a nna mo dithabeng kwa sekakeng sa Sife. Saule a nna a mmatla ka malatsi otlhe, mme Modimo wa se ka wa mo neela mo diatleng tsa gagwe.
15Mme Dafita a lemoga fa Saule a bolotse go tsoma botshelo jwa gagwe. E rile Dafita a le mo sekgweng kwa sekakeng sa Sife, 16Jonathane morwa Saule a nanoga, a ya kwa go Dafita kwa sekgweng, a mo nametsa pelo ka Modimo. 17A mo raya a re: “Se boife! gonne seatla sa ga rre Saule ga se kitla se go tshwara, mme wena o tla nna kgosi ya Iseraele, nna ke go loma serota. Le rre Saule o itse jalo.”
24:21
18Jaanong bone babedi ba dira kgolagano fa pele ga Morena. Dafita a sala kwa sekgweng sele, Jonathane ene a boela kwa gae.
19Mme Basife ba tlhatlogela kwa go Saule kwa Gibea ba re: “Kana Dafita o iphitlhile kwa go rona mo dikgageng mo sekgweng kwa thabaneng ya Hagila mo ntlheng ya borwa ya naga e e senya.
Pes. 54:2
20Jaanong he, kgosi, fologela teng fela ka fa pelo ya gago e eletsang ka teng go fologela gona. E tla nna tiro ya rona go mo neela mo diatleng tsa kgosi.”
21Ke fa Saule a re: “A Morena a lo tshegofatse, gonne lo ntlhomogetse pelo. 22Yaang he, lo tlhotlhomise gape, lo lemoge felo ga gagwe, lo bone fa motlhala wa gagwe o leng teng le yo o mmonyeng teng. Gonne ke boleletswe gore ke rramaano-a-mantsi. 23Okomelang lo lotolotse maiphitlho otlhe kwa a iphitlhang teng, lo be lo boele kwa go nna, fa lo itse sentle. Foo ke tla ya le lona. Fa a le teng mo lefatsheng le, ke tla mmatla mo dinageng tsotlhe tsa Juta.”
24Jaanong ba nanoga, ba boela kwa Sife, ba etelela Saule pele. Dafita le banna ba gagwe ba bo ba le mo sekakeng sa Maone mo lebaleng ntlheng ya borwa ya naga e e senya. 25Mme ya re Saule a ya a na le banna ba gagwe go mmatla, Dafita a sebelwa jalo, a fologela kwa lefikeng le le mo sekakeng sa Maone. Ya re Saule a utlwa jalo, a letelela Dafita kwa sekakeng sa Maone. 26Saule le banna ba gagwe ba tsamaya go pota thaba ka kwano, mme Dafita le banna ba gagwe ba tsamaya go pota thaba ka kwa. Mme ya re Dafita a itlhaganela go tshaba, ka a boifa Saule, Saule le banna ba gagwe ba dikanyetsa Dafita le banna ba gagwe gore ba ba tshware. 27Ke fa go tla morongwi kwa go Saule a re: “Itlhaganele o tle, gonne Bafelesita ba tlhasetse lefatshe.” 28Jaanong Saule a boa a khutlela Dafita, a ya go kgatlhantsha Bafelesita. Ke ka moo felo foo go teilweng leina go twe: Lentswe la go falola.


text: 6 Tsweetswee, utlwang se Jehofa a se buang.Emang, tlisang kgang ya lona fa pele ga dithaba,Mme a dithota di utlwe lentswe la lona.+2 Lona dithaba, utlwang kgang ya ga Jehofa,Lona metheo e e tlhomameng ya lefatshe;+Gonne Jehofa o na le kgang le batho ba gagwe,O tla ngangisana le Iseraele, a re:+3 “Batho ba me, ke lo dirile eng?Ke lo lapisitse ka eng?+Mpontsheng molato wa me.4 Gonne ke ne ka lo ntsha kwa lefatsheng la Egepeto,+Ke ne ka lo golola kwa lefatsheng la bokgoba;+Ke ne ka romela Moshe, Arone le Miriame kwa pele ga lona.+5 Batho ba me, tsweetswee gakologelwang se Kgosi Balake wa kwa Moabe a neng a se ikaeletse,+Le kafa Balaame morwa Beore a neng a mo araba ka teng.+Gakologelwang se se neng sa direga go simologa kwa Shitime+ go ya kwa Gilegala,+Gore lo tle lo itse ditiro tse di siameng tsa ga Jehofa.”6 Ke tla tla fa pele ga ga Jehofa ka eng?Ke tla ikoba fa pele ga Modimo yo o kwa godimo ka eng?A ke tla tla fa pele ga gagwe ka ditlhabelo tse di fisiwang di feletse,Ka dinamane tse di nang le ngwaga o le mongwe?+7 A Jehofa o tla itumelela diphelefu di le dikete,A o tla itumelela leokwane le lentsintsi?+A ke tla ntsha leitibolo la me ka ntlha ya boleo jwa me,E leng ngwana wa me ka ntlha ya boleo jwa me?+8 Wena motho, Modimo o go boleletse se se molemo.Mme ke eng se Jehofa a se kopang* mo go wena?O kopa gore o dire tshiamiso,*+ o rate boikanyegi,*+Le gore o tsamaye le Modimo+ wa gago o le boingotlo!+9 Lentswe la ga Jehofa le tlhaeletsa kwa motseng;Ba ba nang le botlhale jo bo mosola ba tla boifa leina la gago.Reetsang ka kelotlhoko kotlhao e e tlang lo bo lo reetse yo o e tlisang.*+10 A mo ntlong ya modirabosula go sa ntse go na le matlotlo a a kokoantsweng ka go dira ditiro tse di bosulaLe selekanyo* se se sa tlhomamang se se makgapha?11 A nka nna phepa mo boitsholong* ke na le dikale tsa tsietso,Ke na le kgetsi ya dilekanyabokete tsa leje tsa boferefere?+12 Gonne banna ba gagwe ba ba humileng ba rata thubakanyo,Le banni ba gagwe ba bua maaka;+Loleme lwa bone lo a tsietsa.+13 “Ka jalo, ke tla go itaya botlhoko;+Ke tla go otlhaela maleo a gago.14 O tla ja mme ga o kitla o kgotsofala;O tla tshwarwa ke tlala.+Se o se ntshang, ga o kitla o tsamaya ka sone ka pabalesego,Mme se o kgonneng go tsamaya ka sone, ke tla se neelela tšhaka.15 O tla jala peo, mme ga o kitla o roba.O tla gata maungo a motlhware, mme ga o kitla o dirisa leokwane;E bile o tla dira beine e ntšha, mme ga o kitla o nwa beine.+16 Gonne lo ikobela melao ya ga Omeri, lo etsa dilo tse ditlogolwana tsa ga Ahabe di dirang,+E bile lo tsamaya mo dikgakololong tsa bone;Ke gone ka moo ke tla lo otlhayang.Batho ba tla gakgamalela dilo tse ke tla lo di dirang;+Mme ditšhaba tse dingwe di tla lo kgoba.”+


text:
Go Bantwane, pula ga se fela motswedi o o tshwaregang wa ntšhwafatso. Ke gape sesupo sa kungô ya semowa le letshwao la gore tlhagô le setšhaba di mo kutlwanông. Gore go kgonwe go netefatsa tswelelopele e e borethe ya tlhomagano ya selegodimo, mediro ya nesô-pula e tshwarwa ngwaga le ngwaga. Pele ga tiragalo eno pula e ikuelwa ka sesupo sa nonyane ya tladi.
Ka kanamô go dumelwa fa ele fish eagle ya Kapa, nonyane eno e itshupile ka mafofa a yona a a bohibidu, bosweu le bontsho. Go dumelwa fa nonyane ya tladi e tshwaregile ka mo gare ga selo se gotweng ke legadima, lenaka la poo le le kgabisitsweng gore le tshwane le nonyane ka ditshekeletsa tse khibidu, tshweu le ntsho. Legadima le diriswa thata ke dingaka tsa banna le tsa basadi go kopa pula e e tlileng go netefatsa ntšhwafatso e e ungwileng ya lefatshe le setšhaba.
Bantwane ba na le maitshwaro a a thulanang malebana le ditshupo tsa kungô. Sekai, mmala o mohibidu o kaiwa fa ele letshwao la monono le la kotsi. Tladi e kaiwa jaaka letshwao la pula, fela Bantwane ba dumela fa e ka thaiswa ke baloi mme ba e romele gore e menole taolô ya tlhagô ya monono wa botshelo. Ka go tshwana, basadi, ba ba rweleng maikarabelo a nontsho ka kakaretso ya lefatshe le popelô, ba kaiwa gape fa e ka nna matshosetsi mo katlegong ya morafe.
Thulano-maikutlo eno e gatelelwa ke botsalano magareng ga basadi le dikgomo. Bobedi jono bo supiwa le go ema ka kganetso magareng ga jona. Ka bobedi ke ditshupo tsa kungô mme ka bobedi ke maemedi a matshosetsi a maatla a tsalo go o mongwe. Sekai, basadi ba ba mo kgweding ya sesadi ba iletswa go tsena mo lesakeng, seêmô se se tshwanang le seno se diragalela dikgomo.
Basadi ba kaiwa fa ba ‘babaletshegile’ fela morago ga go fetsa paka ya go nna mo kgweding, fa ba rola metlamo ya ditalana yotlhe, ntle fela le motlamo o o kwa tlase o o pinki. Fa pinki e tsewa fa emetse kopanyo ya khibidu le tshweu, mmala ono o supa bomagareng jwa bong, mme ka papiso, bomagareng jwa bomowa.
Seno se tshitshinya gore Bantwane ba tlhama botsalano jo bo matswakabele, mme gantsi bo thulana, magareng ga mebala e e rileng, dilwana le dilo tse di botlhokwa mo bofaloding jwa bona mo maphateng a bomowa le bonama. Mebala e golaganngwa le maêmô a kgotelo le rurufalo, bophepa le bokotsi, a a dirang go neela Bantwane puo ya tshupo e e thusang mo go tlhaloganyeng lefatshe le gantsi le bonwang fa le le thata go tlhaloganyega, le se botsalano mme le le mo seêmông sa leruri sa boeledi.
Translated by Nchema Rapoo


text:
Sereto sa Khunwane Ke Mokwena wa modimo sana wa nonyana Nonyana etswa maswi lebese e se kgomo. Ke Mokwena Matebele mantsho magadima ntweng ga go jewa ga ba gadimane. Ke lekobokobo le le kwa mokwane Le ntseng le re kokobokobo le mfeyane ya dilepe ya wa ekete go bolawa noga e ntsho ya bo rakgetlheu ya imena semelemethe mosimeng e si tswe gotlhe. Mekokolope e kile ya kgatlhana tseleng O montsho wa kalla o mohibidu, ba re e leseng e tlhwe e kalla
Sereto sa Bakone ba Motswege Motswege Agee Motswege Agee Mokone wa ntshi dikgolo. Ke mokone mokokona pola tse pedi Yenngwe yawa Engwe ya metswa Ke mokone wa Makgobela Mashabane Ke mmina phuti Ke tshaba mediti
Sereto sa Moswane Re Bakgaditsi Mahlokwe Mabutswela Mollo Re Bakgaditsi se meetse monepenepeng Re batho ba ba boago thetelego ‘a bodiba Kua meetsemagakwe Mogobe nkego noka-tlhoka-boelelo Re ba bina Nong Nong ye kgolo morwa Ngwato Wa Ngwato ‘a ngwana e tswa’ tswako, Ke Kgori ea nana... qhubeka ufunde »
Sereto sa Batloung ba ha Sekgwane Ke Motloung wa ha Sekgwane Motho wa ha Ndlovu yaka Ngwane Yare a tla shwa A pongwe hlooho Boko bo sale bo pitika bokalakata Ke motho wa Polokwe Motho wa kapeswa Ana apeswa mmoko wa maraba. Ke motho wa ha ntoto ya Morapedi Ke motho wa nnyo ya Lebodi. (Batloung ba ha ... qhubeka ufunde »
Batloung ba ga Shole Ke bokollela mošwang wa Tlou-Tona Ka re ga se a lala se bobile seoka Nama ya seoka ga e jewe Baji ba sone ba ka duma mala Ba lala ba goa masigo re robetse Ba tsoga ba wetse diperuperu ba otile Ke masudubele a mokgopa Ke yo gotweng moimana ga a fetolwe Ke mphetolang ke santse ke... qhubeka ufunde »
Sereto sa BaTlou ba Makgoba Re ba ga Makgoba la mmasefara sa molapo Go fara go fara le hlaka etjwa dingwe di fara ka lenono. Ke batho ba kgatla khulwana ya mosate Re batho ba pulana tsa kgopa dingope boelela o kgope gape o sere maloba ke kgopile. Re batho ba bo seroto phate ke hlagetse baola ka nna ... qhubeka ufunde »
Sereto sa BaKgatla ba Mashiane Kgabo Mokgatla Ntoanosi Esenang Monamonedi Enamela sethlare o je boreku Bo Malewa Bo Majakathata Ditshika tse diphepa Mogale mo Dikgosing
Sereto sa Phalane Ba ga Phalane a Mokhokhola Nkhokhola Bokhokhola Ke batho ba bowang Kgobadi a tlokwa ga nyadimane ga motho se hlaleli sekobo ke hlalela moloi Matebele a Moletlane moletla le ba madi a shele. Batho ba bo mmathabane mashike ngwana mosadi ya tjwang Moletlane a ngwana Legoabe la tlokwa!... qhubeka ufunde »
Sereto sa BaKgatla ba Lebotse Ke le Kuntwane le konakonetsa Le ja phate le eletse Mosetsana wa sefatana sa Moruleng Se ka sha seka falla Sa tshaba maputlaganyana Sa ba sa tshaba makgaoganyana. Mosetsana wa Pilane, Wa Phetwe Wa Molefe Wa Matshego a Lebotse Letlapa lako Mabule Moletshwari one a le t... qhubeka ufunde »
Re batho baga Kgetedi ‘A marekareka a dithoro molata mogoroga pele magoshi a shala morago. Re batho ba bowago Sellane sa raMohlala Morudi, Re bowa mokutu motlala maodi Kwa kgathe ga noka di a ela kwa barego meetse a pula ga a tlale go tlala Mathothobela Molapo.


text:
GO THUSA LELAPA | BASHA
O ka Fenya Bodutu Jang?
KGWETLHO
“Ke na le ditsala tse pedi tsa basetsana ba ba tleng ba dire dilo mmogo ba nkgaphetse kwa thoko. Ke tle ke utlwele gore ba ne ba itisitse monate. Nako nngwe fa ke founetse mongwe wa bone mme ba le babedi koo, mongwe mo ntlong o ne a araba mogala ke bo ke utlwa mantswe a bone ba bua e bile ba tshega. Ke utlwile fela gore ba ne ba itumetse mme seo sa dira gore ke jewe ke bodutu le go feta!” —Maria. *
A o kile wa ikutlwa o kgaphetswe kwa thoko e bile o jewa ke bodutu? Fa go le jalo, Baebele e na le kgakololo e e ka go thusang. Mme pele ga moo, o tshwanetse go itse dilo di le mmalwa ka bodutu.
SE O TSHWANETSENG GO SE ITSE
Batho botlhe ba tle ba jewe ke bodutu. Batho ba ba itsegeng thata le bone ba tle ba jewe ke bodutu. Ka ntlha yang? Ka gonne gantsi motho o thusiwa ke go nna le ditsala tse di molemo gore a se ka a jewa ke bodutu e seng go nna le ditsala tse dintsi. Motho a ka tswa a itsiwe ke batho ba bantsi mme a se na ditsala tsa mmatota, ka jalo seo se ka dira gore a jewe ke bodutu.
Bodutu bo ka go lwatsa. Mo dipatlisisong di ka nna 148 tse di dirilweng, babatlisisi ba ne ba swetsa ka gore fa motho a sa kopane le batho a ka swa ka bonako e bile dikotsi tsa seno di feta “dikotsi tsa go nona go menagane gabedi” gape go tshwana le go goga “disekerete di le 15 ka letsatsi.”
Bodutu bo ka go tsenya mo mathateng. Bo ka dira gore o itsalanye le mongwe le mongwe fela. Lekawana lengwe le le bidiwang Alan, la re: “Fa o jewa ke bodutu o ka eletsa gore ope fela a nne tsala ya gago. O ka simolola go akanya gore go botoka go bo go na le mongwe yo o go kgathalelang go sa kgathalesege gore ke mang. Mme seo se ka go tsenya mo mathateng.”
Thekenoloji ga e tlose bodutu. Lekgarebe lengwe le le bidiwang Natalie la re: “Ke ne ke tle re romelele batho ba bantsi melaetsa le di-email mme ke tswelele ke jewa ke bodutu.” Mosha yo o bidiwang Tyler o dumalana le seo. A re: “Go romelelana melaetsa go tshwana le go ja dimonamone, mme go bua lo lebane difatlhego go tshwana le go ja dijo. Dimonamone di siame, mme motho o tlhoka dijo gore a kgore.”
SE O KA SE DIRANG
Leba dilo sentle. Ka sekai, a re re o bona dinepe tsa ditsala tsa gago mo Internet di le kwa phathing e wena o neng o sa lalediwa kwa go yone. Mo boemong jono o tla tshwanelwa ke go itirela tshwetso—a o tlhokomologilwe ka boomo kgotsa a o tla leba dilo sentle. E re ka o sa itse dintlha tsotlhe ga go utlwale gore o akanye ka tsela e e sa siamang. Go na le moo, leka go akanya ka mabaka a a utlwalang a go bo o sa lalediwa. Gantsi selo se se dirang gore o jewe ke bodutu ga se boemo jo o lebanang le jone mme ke tsela e o lebang dilo ka yone.—Molaomotheo wa Baebele: Diane 15:15.
Tila go feteletsa dilo. Fa o jewa ke bodutu o ka nna wa akanya jaana, ‘Ga nke ke lalediwa gope’ kgotsa ‘Batho ga ba mpatle.’ Mme go akanya jalo go ka dira gore o jewe ke bodutu le go feta. Seo se tla dira gore o nne le maikutlo a a nnang a tla gangwe le gape: Go ikutlwa o le learogi o bo o itlhaola, go itlhaola go bo go dira gore o jewe ke bodutu, bodutu bo bo bo dira gore o ikutlwe o le learogi.—Molaomotheo wa Baebele: Diane 18:1.
Itsalanye le batho ba ba go fetang ka dingwaga. Baebele e re bolelela ka botshelo jwa ga Dafide yo o neng a ka tswa a le mo dingwageng tsa bolesome fa a kopana le Jonathane—monna yo o neng a mo feta ka dingwaga di le 30. Le fa Dafide le Jonathane ba ne ba sa lekane ka dingwaga, e ne ya nna ditsala tse di atamalaneng. (1 Samuele 18:1) Le wena o ka lebana le se se tshwanang mo botshelong. Kiara wa dingwaga di le 21 a re: “Bosheng jaana ke lemogile botlhokwa jwa go nna le ditsala tse di godileng. Ke na le ditsala tse di molemo tse di mphetang thata ka dingwaga mme ke rata tsela e ba lebang dilo ka yone le gore ga ba fetofetoge.” —Molaomotheo wa Baebele: Jobe 12:12.
Dirisa nako ya fa o le nosi ka botlhale. Batho ba bangwe ba jewa ke bodutu fa ba nna ba le nosi. Mme gone, nako ya fa o le nosi ga e a tshwanela go dira gore o jewe ke bodutu. Ka sekai, Jesu o ne a rata batho mme ka dinako dingwe o ne a itumelela go nna a le nosi. (Mathaio 14:23; Mareko 1:35) O ka dira se se tshwanang. Go na le go utlwisiwa botlhoko ke go nna o le nosi, dirisa nako eo go akanya ka masego a o nang le one. Seno se ka dira gore bangwe ba batle go nna ditsala tsa gago.—Diane 13:20.
^ ser. 4 Maina mangwe mo setlhogong seno a fetotswe.


text:
Ke lerasetafara ka botlalo
Clement Manoko a re ke morati yo mogolo wa mmino o o monate, mme o rata thata mmino wa reggae le wa hip hop.
"Ke lerasetafara ka botlalo e bile ga ke lapisiwe ke dipina tsa diopedi tse di jaaka Culture, Bob Marley and the Wailers, Peter Tosh le Burning Spear. Reggae e a nkama ka gonne e bua thata ka tshiamiso mo loagong, sengwe se ke se lwelang thata.
Hip hop yone ke mmino o o raraaneng, mme ke na le kutlobotlhoko mmogo le maitemogelo ao diopedi tse ke di ratang tsa mmino ono di nang le one, segolobogolo ba morwadiake a reng ba opela rhythm and poetry (RAP) ya bogologolo jaaka Tupac, Dr Dre, Nas, le ba bangwe.
Mokaedi yo moša wa YBB wa Ditlhaeletsano ka tsa Kgwebo, Clement Manoko, ke rrabana babedi yo o motlotlo ka bone, Clement jr (24) yo o dirang mo setlamong sa dipapatso le Tshepo (16) yo o leng mo Mophatong 11.
Eish! e bua le Rre Clement Manoko, mokaedi-khuduthamaga yo moša wa ditlhaeletsano ka tsa kgwebo mo Ofising ya Setheo. Clement o re bolelela ka seabe sa gagwe se se ntšha kwa YBB le dilo tse a di kgatlhegelang.
"Ke dumela gore ke ratwa ke batho e bile ke molweladiphetogo yo o tlhagafetseng. Ke ipitsa motemokerasi wa loago." Eno ke tsela e mokaedi-khuduthamaga yo o sa tswang go tlhomiwa wa ditlhaeletsano ka tsa kgwebo mo Ofising ya Setheo, Clement Manoko, o a itlhalosang ka yone.
Go rata batho ga gagwe le tiro ya gagwe e e tsereng lobaka ya go batla go fetola dilo gore di nne botoka ke gone go tlhotlheletsang Clement go dumela gore selo sa konokono sa go fitlhelela seno ke tirisanommogo ya setlhopha. "Ke tsaya karolo mo setlhopheng.
Ke dumela gore batho ka bongwe ba ka nna le bokgoni mme ga ba kitla ba atlega fa ba gaisana ka bobone, Ba tshwanetse go nna le mokgele o le mongwe."
Maitemogelo a a molemo thata
O belegetswe kwa Modjadjiskloof (koo go busang kgosigadi ya pula gone) kwa porofenseng ya Limpopo mme o ne a tsena sekolo se se nang le marobalo kwa Polokwane. Fa a ne a ithuta kwa Yunibesiting ya pele ya Bokone, o ne a lemoga gore ga go na tshiamiso mo loagong le gore batho ga ba tshwarwe ka tekatekano. "Yunibesiti e ne ya ruta nna le bontsi jwa baithuti ba pele ga 1994 mekgwa e mentle malebana le tshiamiso mo loagong. Ke teng koo ke neng ka rutwa go nna monna yo ke leng ene gompieno."
Go lwela diphetogo ga gagwe mo loagong go bakilwe ke go nna kgatlhanong ga gagwe le go leba maatla le maemo jaaka kgangkgolo. "ke ila tiriso e e sa siamang ya maatla le tshiamelo lebekebeke. Ke dumela gore mongwe le mongwe mo setšhabeng o na le sengwe se se botlhokwa mo botshelong se a ka thusang ka sone. Botlhale jo bo seng kana ka sepe jo ke bo amogetseng gantsi ke bo bone mo bathong bao ba tsewang gore ga ba itse go buisa le go kwala kgotsa gore ga ba a rutega."
Mokgele wa gagwe wa botshelo o simolotse kwa Unisa, morago ga moo wa latelwa ke tiro ya gagwe mo Lekgotleng la Patlisiso ka tsa Saense le Intaseteri (Council for Scientific and Industrial Research [CSIR]), Lefapha la Ditlhaeletsano tsa Puso le Ditirelo tsa Tshedimosetso (Government Communication and Information System [GCIS]), Lefapha la Dipeeletsomadi la Aforikaborwa, le Lefapha la Kgwebisano le Intaseteri, nako e a e itumeletseng thata mo botshelong jwa gagwe.
Pele a nna leloko la YBB kwa tshimologong ya kgwedi ya Phatwe o ne a direla CSIR, tiro ya gagwe ya bobedi mo setlamong seno.
BOELA MORAGO
yo o ratang thata tirisanommogo
Clement a re a ka rata go tlhoma tsela e e tla dirang gore setlhopha se nne le mokgele o le mongwe fela, se dirisane mmogo, fa se batla go bona YBB mo isagweng. "Ke rata go bona batho ba rotloetsana le go tshegetsana. Ga re batle go utlwa motho a ntse a re 'Ke' mme re batla go utwa 're' fa re batla go fitlhisa yunibesiti kwa mankalengkaleng."
SUPA MO
SENEPENG
Go fitlhelela ponelopele ya YBB e botlhe ba nang le yone
Clement o lebile pele go bona lefapha le a dirang mo go lone, le le dirisanang mmogo le mafapha a mangwe a yunibesiti, le thusa go kopanya dikhamphase tse tharo tsa YBB gore e nne yunibesiti e le nngwe e e tlhaolwang ka leina le le lengwe, e e kaelwang ke leano la yunibesiti le mekgele ya yone.
"Malebana le leinakgwebo la yone, ke ka rata go bona yunibesiti e le mo boemong jo mo go jone, leloko lengwe le lengwe la badiri kgotsa moithuti mongwe le mongwe wa YBB yo o bonwang ke batho mo setšhabeng a tlhaolwa ka bonako le yunibesiti."
Boikaelelo jwa gagwe ke go tsweletsa pele leinakgwebo la YBB mo setšhabeng. "Re tshwanetse go batla tiro e e re tshwanelang ka gonne re mo kgaisanong le diyunibesiti tse dingwe. Mme gone, botsamaisi jwa leinakgwebo bo bogolo thata go feta letshwaoina le papatso. Bo akaretsa ka fa rona jaaka bathapiwa ba YBB re dirisanang sentle ka gone le baamegi mmogo le baagi ba re dirang mo gare ga bone."
O lemoga gore go tlile go nna thata mme o fitlhetse seno e le kgwetlho e e kgatlhang. "Re tshwanetse go tlhomamisa gore re akanya ka tsela e e tshwanamg le go dira dilo ka tsela e e tshwanang malebana le leinakgwebo le re tlhaolwang ke lone. Kwa bofelong, ga re batle go kgona go tlhaolwa fela mo Aforikaborwa mme re batla gore go nne jalo mo lefatsheng lotlhe."
Go tlhomelela batho ka go buisana le bone
Go tlhomelela batho le go ba naya ditšhono gore ba gole go tla nna le seabe sa makgaolakgang mo go direng gore YBB e nne seoposengwe.
"Ba tshwanetse go tlogela go akanya ka tsela e khamphase e akanyang ka yone gore ba nne motlotlo ka YBB yotlhe. Ke tla bo ke le motlotlo go nna leloko la setlhopha se se thusang gore seno se direge. Ke dumela fela thata gore bontsi jwa nako e o e fetsang o direla setheo kgotsa setlamo ga se yone e leng botlhokwa mme boswa jo o bo tlogelang kwa morago ke jone bo leng botlhokwa thata. Selo se se mosoal e tla nna gore ke tlogele boswa jwa go tlhama ditlhopha tse di thusitseng go tlisa YBB mo motlheng o moša wa tiro ya boleng jo bo kwa godimo le katlego."
Buka e ke e ratang go feta tse dingwe:
Ke rata dibuka tsa dipego tsa botshelo jwa batho. Dingwe tsa dibuka tse ke di buisitseng ke tse di buang ka Malcolm X, Che Guevara, Mac Maharaj, Herman Mashaba le Barack Obama. Ga jaanong jaana ke buisa buka ya pego ya botshelo jwa ga Fidel Castro.
Filimi e ke e ratang go feta tse dingwe:
Ke mananeo a thelebišene a a bontshang ditiragalo tsa mmatota. Ke rata go tshega.
Dijo tse ke di ratang go feta tse dingwe:
Ke rata nama ya koko go feta tse dingwe ka gonne o ka e apaya ka mekgwa e e farologaneng. Gape ke rata dijo tse di babang tsa ditshedi tsa lewatle.
Lefelo la malatsi a boikhutso le ke le ratang go feta a mangwe:
Gongwe le gongwe fela mo go leng sekgwa gone. Mme gape ke ka rata gore letsatsi lengwe ke etele kwa Cuba le kwa Jamaica kgotsa kwa Caribbean.
Motshameko o ke o ratang go feta e mengwe:
Ke rata kgwele ya dinao le rakabii. Ke molatedi wa Kaizer Chiefs le wa Lions.
TOBETSA GO BONA DINTLHA TSE DI KGATLHANG


text:
Go tswa kwa mebileng ya motsesetoropo go ya kwa matlolohalahaleng a taolô, Peter Magubane o tsamaile go feta halofo ya ngwagakgolo a tshwantshisa kgaratlho kgatlhanong le tlhaolele mmogo le mathata a mangwe a tsa botshelo. Ka motsi ono o ne gape a itsane le Nelson Mandela sentle – lwantlha jaaka moeteledipele yo moša wa dipolotiki yo a neng a dira matshetshe go ralala naga, mme morago jaaka mogaka wa kgaratlho.
Fa dingwaga di ntse di tsamaya, botsalano jo bogolo bo ne jwa bopega magareng ga 'borrapolotiki' ka bobedi – mongwe yo a buang ka mafoko le ditiragatso, yo mongwe yo a buang ka setsayaditshwantshô sa gagwe.
Morago ga go gololwa ga Mandela ka Tlhakole 1990, Magubane o ne a tlhophiwa jaaka motsayaditshwantshô wa gagwe wa semmuso go gatisa phetogelo ya naga go puso ya botlhe ya dingwaga di le nne. Go tswa mo o ne a dira ka natla go dirisa ditshono tse di tlhageletseng mo tseleng e e lebileng kwa mmusong o mo ša. Se segolo, Magubane o ne a na le tumelelo-tseno go Mandela le lolapa lwa gagwe.
Dr Peter Magubane ke mongwe wa batsayaditshwantsho ba Afrika Borwa ba ba tlotlomatswang boditšhabatšhaba thata. O simolotse bodiri jwa gagwe jo bo itshupileng ka 1954 le makasine wa Drum, e e mmeileng mo pelong ya mananeo-tshupetso kgatlhanong le tlhaolele. Morago ga dingwaga tsa kwa Drum, Peter o ne a dira dipontshô kwa Yuropa mme gape a ithuta kwa Amerika. Fa a boela gae ka 1966, o ne a nna karolo ya lokwalo-dikgang lwa Rand Daily Mail.
Mo sebakeng sa Seetebosigo 1969 go ya go 1971, Peter o ntse matsatsi a le 586 e le motshwarwa-nosi, mme morago a kganetswa go dira jaaka motsayaditshwantshô dingwaga di le tlhano. Go tloga ka bo-1980, Peter o ne gape a direla makasine wa Time. Ka 1990 o ne a tlhophiwa go nna motsayaditshwantshô wa semmuso wa ga Nelson Mandela go gatisa phetogelo ya naga go puso ya botlhe ya dingwaga di le nne. Peter Magubane o filwe dikabo di le mmalwa tsa boinêêlô jwa gagwe le seabe se se tswileng diatla mo lefatsheng la batsayaditshwantshô.
Mo go tsona go: Mother Jones-Leica Lifetime Achievement Award; Martin Luther King Award; kabo ya botsalano go tswa go Tom Hopkinson School of Journalism; le makwalo a tlotlô a bongaka a le mane go tswa kwa diyunibesithing tse di farologaneng tsa Afrika Borwa. Mo godimo ga fao, e ne e le motho-montsho wa ntlha wa moAfrika-Borwa go abelwa kabo ya batsayaditshwantshô – mo kgaisanong ya Best Press Pictures ka 1958. Gompieno Peter Magubane gantsi o supetsa lense ya gagwe go mefutafuta ya ditso le dingwao tsa maAfrika-Borwa.


text:
KGAOLO 16
Tlhopha go Direla Modimo
1, 2. Ke potso efe e o tshwanetseng go ipotsa yone mme ke eng fa go le botlhokwa go dira jalo?
FA O ntse o ithuta Baebele, o ithutile gore batho ba le bantsi ba ba reng ba obamela Modimo, ba ruta dilo tse Modimo a di tlhoileng kgotsa ba a di dira. (2 Bakorintha 6:17) Ke ka moo Jehofa a re laelang gore re tswe mo go ‘Babelona yo Mogolo’ e leng bodumedi jwa maaka. (Tshenolo 18:2, 4) Wena o tla dira eng? Mongwe le mongwe wa rona o tshwanetse go ipotsa go re, ‘A ke tla obamela Modimo ka tsela e a e batlang kgotsa a ke tla tswelela ke mo obamela ka tsela e nna ke e batlang?’
2 Fa e le gore ga o tlhole o le leloko la bodumedi jo bo rutang maaka, o dirile sentle tota. Mme gone, go ka tswa go na le dilo dingwe tse di tsamaisanang le bodumedi jwa maaka tse go sa ntseng go le thata gore o di tlogele. A re tlotle ka dingwe tsa tsone gore re itse lebaka la go bo go le botlhokwa go di leba ka tsela e Jehofa a di lebang ka yone.
GO OBAMELA BADIMO LE DITSHWANTSHO
3. (a) Ke dilo dife tse batho bangwe ba fitlhelang go le thata go di tlogela fa ba obamela Modimo? (b) Baebele ya reng malebana le go dirisa ditshwantsho fa re obamela Modimo?
3 Batho bangwe ba na le lobaka lo loleele ba ya kwa mafelong mangwe a go tweng a boitshepo kgotsa ba dirisa ditshwantsho fa ba obamela Modimo. Fa e le gore o mongwe wa bone, o ka tswa o ikutlwa o sa gololesege go obamela Modimo ntle le dilo tseo. Mme se lebale gore Jehofa ke ene a re bolelelang gore re mo obamele jang. Baebele ga e potapote go na le moo e re bolelela gore Jehofa ga a batle gore re dirise ditshwantsho fa re mo obamela.—Bala Ekesodo 20:4, 5; Pesalema 115:4-8; Isaia 42:8; 1 Johane 5:21.
4. (a) Ke eng fa re sa tshwanela go obamela ba masika a rona ba ba suleng? (b) Ke eng fa Jehofa a ne a laela batho ba gagwe gore ba se ka ba leka go buisana le baswi?
4 Batho bangwe ba ka nna ba fetsa nako kgotsa maatla a bone ba leka go itumedisa ba masika a bone ba ba suleng. Ba ka nna ba bo ba ba obamela. Mme re ithutile gore batho ba ba suleng ba ka se re thuse le fa e le go re gobatsa. Ga ba tshele golo gongwe. Tota e bile, go kotsi go leka go buisana le bone ka gonne molaetsa ope fela o go lebegang e kete o tswa kwa go bone, tota o tswa kwa madimoneng. Ke ka moo Jehofa a neng a laela Baiseraele gore ba se ka ba leka go bua le baswi kgotsa go dira sepe se se amanang le madimona.—Duteronome 18:10-12; bona Ntlha e e Kwa Bofelong ya 26 le ya 31.
5. Ke eng se se ka go thusang gore o tlogele go obamela Modimo o dirisa ditshwantsho kgotsa gore o tlogele go obamela ba masika a gago ba ba tlhokafetseng?
5 Ke eng se se ka go thusang gore o tlogele go obamela Modimo o dirisa ditshwantsho kgotsa gore o tlogele go obamela ba masika a gago ba ba tlhokafetseng? O tshwanetse go bala Baebele le go akanya ka kelotlhoko kafa Jehofa a ikutlwang ka teng ka dilo tseo. A re di “makgapha” kgotsa di mo ferosa sebete. (Duteronome 27:15) Rapela Jehofa letsatsi le letsatsi gore a go thuse go leba dilo tseo ka tsela e a di lebang ka yone le gore o mo obamele ka tsela e a e batlang. (Isaia 55:9) Jehofa o tla go thusa le go go naya maatla a o a tlhokang gore o latlhe sepe fela se se tsamaisanang le bodumedi jwa maaka.
A RE TSHWANETSE GO KETEKA KERESEMOSE?
6. Ke eng fa go tsholwa ga ga Jesu go ketekiwa ka December 25?
6 Batho ba le bantsi mo lefatsheng ba keteka Keresemose mme ba akanya gore ba a bo ba keteka letsatsi le Jesu a tshotsweng ka lone. Mme tota Keresemose e amana le bodumedi jwa maaka. Buka nngwe ya re batho ba ba obamelang medimo ya maaka ya kwa Roma, ba ne ba keteka tlhabo ya letsatsi ka December 25. Le fa gone Jesu a sa tsholwa ka December 25, baeteledipele ba dikereke ba ne ba keteka letsatsi leo ka boikaelelo jwa go dira gore batho ba le bantsi ba nne Bakeresete. (Luke 2:8-12) Barutwa ba ga Jesu ba ne ba sa keteke Keresemose. Buka nngwe ya re dingwaga di le 200 fa Jesu a sena go tsholwa, “go ne go se na ope yo o neng a itse gore tota Jesu o tshotswe leng e bile batho ba ne ba se na sepe ka gone.” (Sacred Origins of Profound Things) Meletlo ya go keteka Keresemose e ne ya simolola dingwaga di le makgolokgolo fa Jesu a sena go ya kwa legodimong.
7. Ke eng fa baobamedi ba Modimo ba sa keteke Keresemose?
7 Batho ba le bantsi ba a itse gore meletlo ya Keresemose e e jaaka go ijesa monate le go neelana dimpho, e simolotswe ke baheitane. Ka sekai, nako nngwe kwa Engelane le kwa dikarolong dingwe tsa Amerika, batho ba ne ba ileditswe go keteka Keresemose ka ntlha ya gore e simolotswe ke baheitane. Motho ope fela yo o neng a e keteka o ne a otlhaiwa. Mme batho ba ile ba simolola go keteka Keresemose gape. Goreng baobamedi ba Modimo ba sa keteke Keresemose? Ka gonne ba batla go dira sengwe le sengwe se se itumedisang Modimo.
A RE TSHWANETSE GO KETEKA MALATSI A BOTSALO?
8, 9. Ke eng fa Bakeresete ba bogologolo ba ne ba sa keteke malatsi a botsalo?
8 Mokete o mongwe o batho ba o ratang thata ke wa letsatsi la botsalo. A moobamedi wa Modimo o tshwanetse go keteka letsatsi la botsalo? Meletlo ya letsatsi la botsalo e go buiwang ka yone mo Baebeleng e ne e le ya batho ba ba neng ba sa obamele Jehofa. (Genesise 40:20; Mareko 6:21) Meletlo eo e ne e diretswe go obamela medimo ya maaka. Ke ka moo Bakeresete ba bogologolo ba neng ba “tsaya moletlo wa letsatsi la botsalo e le ngwao e e latelwang ke baheitane.”—The World Book Encyclopedia.
9 Baroma le Bagerika ba bogologolo ba ne ba dumela gore ka letsatsi le motho a tsholwang ka lone, go na le moya o o tla mo sireletsang mo botshelong. Buka ya The Lore of Birthdays ya re “moya ono o ne o amana ka tsela nngwe e e sa itsegeng le modimo wa letsatsi le motho yoo a tshotsweng ka lone.”
10. Ke eng fa Bakeresete ba sa tshwanela go keteka malatsi a botsalo?
10 A o akanya gore Jehofa o amogela meletlo e e amanang le bodumedi jwa maaka? (Isaia 65:11, 12) Nnyaa. Ke ka moo re sa ketekeng meletlo epe ya botsalo kgotsa e e amanang le bodumedi jwa maaka.
A GO BOTLHOKWA GORE MODIMO A RENG?
11. Ke eng fa batho ba bangwe ba keteka malatsi a boikhutso? Ke eng se o tshwanetseng go se tsaya se le botlhokwa?
11 Go na le batho ba ba itseng gore Keresemose le malatsi a mangwe a boikhutso a simologile mo boheitaneng mme gone ba sa ntse ba a keteka. Ba tsaya gore malatsi ano a botlhokwa ka gonne a dira gore motho a nne le tshono ya go ipha nako le ba lelapa. A le wena o akanya jalo? Ga go phoso fa motho a batla go ipha nako le ba lelapa la gaabo. Jehofa ke ene a simolotseng lelapa e bile o batla gore lelapa lotlhe le tshele monate. (Baefeso 3:14, 15) Mme gone, go nna le botsala jo bo siameng le Jehofa go botlhokwa thata go na le go batla go itumedisa ba lelapa ka go keteka meletlo ya bodumedi jwa maaka e e sa itumediseng Modimo. Ke ka lebaka leo moaposetoloi Paulo a neng a re: “Nnang lo tlhomamise se se amogelesegang mo Moreneng.”—Baefeso 5:10.
12. Ke meletlo efe e Jehofa a sa e amogeleng?
12 Batho ba le bantsi ga ba na bothata le gore malatsi a boikhutso a simologile kae mme gone Jehofa ene ga a akanye jalo. Ga a rate malatsi a boikhutso a a simologileng mo boheitaneng kgotsa a a tlotlomatsang motho kgotsa a mo go one go dirisiwang difolaga tsa setšhaba. Ka sekai, Baegepeto ba ne ba na le meletlo e le mentsi e ba neng ba e direla medimo ya maaka. Mme fa Baiseraele ba sena go gololwa mo bokgobeng jwa Baegepeto, ba ne ba dira moletlo wa boheitane mme ba o bitsa ba re ke “moletlo wa ga Jehofa.” Mme Jehofa o ne a ba otlhaela seo. (Ekesodo 32:2-10) Ga re a tshwanela go “ama sepe se se seng phepa” fela jaaka moporofeti Isaia a ne a bolela.—Bala Isaia 52:11.
DIRISANA SENTLE LE BATHO BA BANGWE
13. Ke dipotso dife tse o ka nnang le tsone fa o dirile tshwetso ya go tlogela go keteka malatsi a boikhutso?
13 Gongwe o ka tswa o na le dipotso di le dintsi ka gonne o dirile tshwetso ya go tlogela go keteka malatsi a boikhutso. Ka sekai, o ka ipotsa go re: Ke tshwanetse go dira eng fa badirikanna ba mpotsa gore ke eng ke sa keteke Keresemose le bone? Ke dire eng fa mongwe a nnaya mpho ya Keresemose? Ke tshwanetse go dira eng fa monna kgotsa mosadi wa me a batla gore ke keteke letsatsi lengwe la boikhutso le ene? Nka thusa jang banake gore ba se ka ba utlwa botlhoko fa ba sa keteke malatsi a boikhutso kgotsa letsatsi la bone la botsalo?
14, 15. Ke eng se o ka se dirang fa mongwe a go raya a re o itumelele malatsi a boikhutso kgotsa a go naya mpho?
14 Ka dinako tse dingwe ga re tlhoke go bolelelwa gore re dire eng, dilo tse dingwe re tlhoka go di ikakanyetsa. Ka sekai, fa mongwe a go bolelela gore o itumelele letsatsi la boikhutso, o se ka wa mo itlhokomolosa. O ka nna wa re: “Ke a leboga.” Mme fa motho a batla go itse lebaka la go bo o sa keteke malatsi a boikhutso, o ka nna wa mo tlhalosetsa mo go oketsegileng. Dira jalo ka bonolo le ka tlotlo mme o akanyetse maikutlo a ba bangwe. Baebele ya re: “A puo ya lona ka metlha e nne ya bopelontle, e lokilwe ka letswai, gore lo itse kafa lo tshwanetseng go naya mongwe le mongwe karabo ka gone.” (Bakolosa 4:6) Gongwe o ka mo tlhalosetsa gore ga o na bothata le go fetsa nako le batho ba bangwe le go ba naya dimpho mme gone ga o rate go dira jalo ka malatsi a boikhutso.
15 O tshwanetse go dira eng fa mongwe a go naya mpho? Baebele ga e na melao e mentsintsi ya sengwe le sengwe mme e re bolelela gore re tshwanetse go nna le segakolodi se se molemo. (1 Timotheo 1:18, 19) Gongwe motho yo o go nayang mpho eo ga a itse gore ga o keteke malatsi a boikhutso. Kgotsa a ka nna a go raya a re: “Ke a itse gore ga o keteke malatsi a boikhutso mme gone ke sa ntse ke batla go go naya mpho eno.” O ka nna wa dira tshwetso ya gore a o tla amogela mpho eo kana jang. Mme gone, tlhomamisa gore tshwetso epe fela e o e dirang ga e feleletse e dira gore o jewe ke letswalo. Ga re batle go dira dilo tse di tla senyang botsala jwa rona le Jehofa.
WENA LE BA LELAPA LA GAGO
16. O tshwanetse go dira eng fa ba lelapa ba batla gore o keteke malatsi a boikhutso?
16 O tshwanetse go dira eng fa ba lelapa la gago ba batla gore o keteke letsatsi la boikhutso? Ga o tlhoke go lwa le bone. Se lebale gore ba na le tshwanelo ya go dira se ba batlang go se dira. Tlotla ditshwetso tsa bone fela jaaka le wena o batla gore ba tlotle ditshwetso tsa gago. (Bala Mathaio 7:12.) Mme o tshwanetse go dira eng fa ba lelapa ba batla gore o fetse nako le bone ka malatsi a boikhutso? Kopa Jehofa gore a go thuse pele o dira tshwetso. Dira dipatlisiso ka kgang eo. Se lebale gore boikaelelo jwa gago ke go itumedisa Jehofa.
17. O ka dira eng go thusa bana ba gago gore ba se ka ba tswa pelo fa ba bona bana ba bangwe ba keteka malatsi a boikhutso?
17 O ka dira eng go thusa bana ba gago fa ba bona bana ba bangwe ba keteka malatsi a boikhutso mme bone ba sa dire jalo? O ka ba rulaganyetsa sengwe se se monate gangwe le gape. Gape o ka ba rekela dimpho ba sa solofela. Mme selo sa botlhokwa se o ka se dirang, ke go ipha nako le bone le go ba rata.
OBAMELA MODIMO KA TSELA E A E BATLANG
18. Ke eng fa re tshwanetse go kopanela le batho ba ba obamelang Modimo ka tsela e e siameng?
18 Fa re batla go itumedisa Jehofa, re tshwanetse go tswa mo bodumeding jwa maaka go akaretsa dingwao le malatsi a jone a boikhutso. Mme gone, re tshwanetse go obamela Modimo ka tsela e e siameng. Re ka dira seo jang? Tsela nngwe ke ka go kopanela le batho ba ba obamelang Modimo ka tsela e e siameng. (Bala Bahebera 10:24, 25.) Go dira jalo go botlhokwa fela thata. (Pesalema 22:22; 122:1) Batho ba Modimo ba a kgothatsana fa ba le mmogo.—Baroma 1:12.
19. Ke eng fa go le botlhokwa gore o bolelele batho ba bangwe ka dilo tse o ithutileng tsone mo Baebeleng?
19 Tsela nngwe ke ka go bua le batho ka dilo tse o ithutileng tsone mo Baebeleng. Batho ba le bantsi ba utlwisiwa botlhoko ke dilo tse ba di bonang di direga mo lefatsheng. Gongwe go na le bangwe ba o ba itseng ba ba ikutlwang jalo. Ba bolelele ka dilo tse o lebileng pele go bona di direga mo nakong e e tlang. Fa o ntse o kopanela le batho ba ba obamelang Modimo ka tsela e e siameng e bile o bolelela ba bangwe ka Baebele, o tla lemoga gore ga o kitla o tlhola o batla go nna karolo ya bodumedi jwa maaka le dingwao tsa jone. O ka tlhomamisega gore o tla itumela, gape Jehofa o tla segofatsa matsapa a magolo a o a dirang go mo obamela ka tsela e a e batlang.—Malaki 3:10.


text:
71Jaanong fa e le tse lo di nkwaletseng, ka re: Go molemo mo monneng, fa a sa ame mosadi. 2Mme ka go tshaba boaka a monna mongwe le mongwe a nne le mosadi wa gagwe, le mosadi mongwe le mongwe a nne le monna wa gagwe. 3A monna a nee mosadi se e leng tshwanelo, le ene mosadi a dire jalo mo monneng. 4Mosadi ga a laole mmele wa gagwe, o laolwa ke monna; jalo le monna ga a laole mmele wa gagwe, o laolwa ke mosadi. 5Lo se ikgogonelane, fa e se ka tumelano ka sebakanyana, gore lo nne le nako ya go rapela; lo be lo kopane gape gore Satane a se lo raele, ka lo palelwa ke go itshwara. 6Mme ke bua jalo ka tetlelelo, e seng ka taolo. 7Gonne ke eletsa gore e kete batho botlhe ba ka bo ba ntse jaaka nna. Fela mongwe le mongwe o na le neo ya gagwe e e tswang mo Modimong, yo mongwe jaana, yo mongwe ka go sele.
8Mme ba ba iseng ba nyale gongwe go nyalwa, le bone batlholagadi, ke ba raya ke re: Go molemo go bone, fa ba ka nna jaaka nna. 9Le gale fa ba palelwa ke go itshwara, a ba nyale gongwe ba nyalwe; gonne go nyala gongwe go nyalwa go molemo bogolo go go gotela.
10Mme ba ba nyalanyeng bone ba laelwa ke Morena, e seng nna, gore mosadi a se ka a tlhala monna,
Math. 5:32
11– mme fa a mo tlhadile, a a nne fela a sa nyalwa gape; go seng jalo, a a ithuanye le monna wa gagwe – le ene monna a a se tlhale mosadi.
12Ba bangwe nna ke a ba raya, e seng Morena, ka re: Fa modumedi mongwe a na le mosadi yo o sa dumeleng, mme mosadi a dumetse go nna nae, a monna a se mo tlhale. 13Le mosadi yo o nang le monna yo o sa dumeleng, mme monna a dumetse go nna nae, a mosadi a se mo tlhale. 14Gonne monna yo o sa dumeleng o itshepisitswe ka mosadi, le mosadi yo o sa dumeleng o itshepisitswe ka monna. Fa go ka bo go sa nna jalo, bana ba lona ba ka bo ba sa itsheka; mme jaanong ba itshepile.
15Mme yo o sa dumeleng, fa a tlhala, a a tlhale. Fa go ntse jalo, modumedi wa monna gongwe wa mosadi ga a bofega; Modimo o re bileditse kagisong.
16Gonne, wena mosadi, o itse jang gore o ka pholosa monna? Gongwe wena monna, o itse jang gore o ka pholosa mosadi?
17Fela a mongwe le mongwe a tsamae ka fa Morena a mo abetseng ka teng, le ka fa Modimo o mmiditseng ka teng. Ke laya jalo mo diphuthegong tsotlhe.
18Yo o biditsweng a rupile a a se eletse go sa rupeng; yo o biditsweng a sa rupa a a se rupe. 19Thupiso ga se sepe, le go sa rupang ga se sepe; se segolo ke go tlhokomela ditaolo tsa Modimo.
6:15
20A mongwe le mongwe a sale mo maemong a o biditsweng a le mo go ona.
21Fa o biditswe o le motlhanka, se ngongorege; mme fa o ka gologa, o go dirise bogolo. 22Gonne yo o biditsweng ke Morena e le motlhanka, ke mogololesegi wa Morena; le gona jalo ene yo o biditsweng a gololesegile, ke motlhanka wa ga Keresete.
Fil. 16
23Lo rekilwe ka tlhwatlhwa e kgolo; se nneng batlhanka ba batho.
24Ba ga etsho, a mongwe le mongwe a sale fa pele ga Modimo mo maemong a o biditsweng a le mo go ona.
25Ntlheng ya makgarebe gona ga ke na taolo ya Morena, mme ke bolela maikutlo a me, nna yo ke bonyeng kutlwelo-botlhoko ya Morena gore ke nne yo o ikanyegang.
1 Tim. 1:12,13
26Jaanong ke bona gore go molemo ka ntlha ya tlalelo ya sebaka seno, go molemo mo mothong go nna ka fa a ntseng ka teng.
10:11
27Fa o kopantswe le mosadi, se batle tlhalo; fa o sa kopanngwa le mosadi, se batle mosadi. 28Mme le fa o ka nyala, o tla bo o sa leofe. Le gale, ba ba ntseng jalo ba tla bona makete mo nameng; mme nna ke ne ke rata go lo rekegela.
29Ba ga etsho, se ke se bolelang ke se: Nako e khutshwane; mme e bile ka re: Le bone ba ba nang le basadi, a ba nne jaaka e kete ga ba na nabo.
Luka 14:26
30Le ba ba lelang, a ba nne jaaka e kete ga ba lele; le ba ba itumelang, a ba nne jaaka e kete ga ba itumele; le ba ba rekang, a ba nne jaaka e kete ga ba na sepe; 31le ba ba dirisang tsa lefatshe leno, a ba nne jaaka e kete ga ba di dirise; gonne popego ya lefatshe leno e a feta.
32Mme ke rata gore lo nne lo se na tshwenyego. Yo o sa nyalang o tlhokomela tsa Morena ka fa a ka kgatlhang Morena ka teng. 33Yo o nyetseng ene o tlhokomela tsa lefatshe ka fa a ka kgatlhang mosadi ka teng.
Baef. 5:29
34Mosadi ga a tshwane le lekgarebe; yo o sa nyalwang o tlhokomela tsa Morena, gore a nne boitshepo ka fa mmeleng le ka fa moweng; mme yo o nyetsweng ene o tlhokomela tsa lefatshe ka fa a ka kgatlhang monna ka teng.
35Ke bua jalo gore go nne molemo go lona ka losi, e seng gore ke lo tshware ka segole, mme e le gore lo nne mo Moreneng ka maitsholo a mantle le ka tlhomamo, go se na kgoreletsego.
36Fa monna mongwe akanya gore ga a itshware sentle mo kgarebaneng e a e beeleditseng, mme a palelwa ke go itshokela lobaka la peeletso, a dire se a se batlang, a a mo nyale, ga a leofe. 37Mme monna yo o tlhomameng mo pelong ya gagwe, a sa pitlaganngwe ke sepe, mme a na le boitaolo ka ga go rata ga gagwe, mme fa a tlhomamisitse mo pelong ya gagwe, gore o tla ikganelela kgarebane ya gagwe e a e beeleditseng, o tla bo a dira sentle. 38Mme ka jalo, monna yo o nyalang kgarebane ya gagwe e a e beeleditseng, o dira sentle; mme yo o sa e nyaleng pele ga lobaka la peeletso le wela, o dira sentle go gaisa.
39Mosadi o golegilwe ka molao, fa monna wa gagwe a sa ntse a tshela; mme fa monna wa gagwe a sule, o tla bo a letleletswe go nyalwa ke yo mosadi a mo ratang, fela e nne mo Moreneng.
40Mme ka fa maikutlong a me o sego bogolo, fa a ka nna fela jaaka a ntse, mme ke gopola gore le nna ke na le Mowa wa Modimo.


text:
31“Kwalela moengele wa phuthego ya kwa Saredise o re: ‘Yo o nang le Mewa e supa ya Modimo le dinaledi tse di supang o bua jaana a re:
“ ‘Ke itse ditiro tsa gago gore o na le leina la gore o a phela, mme tota o sule.
1:16
2Thanya o tiise ba ba setseng, ba ba gaufi le go swa; gonne ditiro tsa gago ke fitlhetse di sa tlala fa pele ga Modimo wa me.
Hes. 34:4
3Jaanong he, gakologelwa ka fa o amogetseng, wa utlwa ka teng, o ele tlhoko, o be o sokologe. Fa o sa itise jaanong, ke tla tla jaaka legodu; mme ga o kitla o itse nako e ke tla go welang ka yona.
4Le gale o na le maina a se kae mo Saredise a ba ba sa kgotlelang diaparo tsa bone; bao ba tla tsamaya le nna ka diaparo tse ditshweu, ka gonne go ba tshwanetse.
5Yo o fenyang o tla apesiwa jalo diaparo tse ditshweu; ga nkitla ke phimola leina la gagwe mo bukeng ya bophelo; mme ke tla ipolela leina la gagwe fa pele ga Rre le fa pele ga baengele ba gagwe.
6“ ‘Yo o nang le tsebe a a utlwe se Mowa o se rayang diphuthego!’
7“Kwalela moengele wa phuthego ya kwa Filatelefia o re: ‘Yo o boitshepo, yo o boammaaruri, yo o tshotseng selotlele sa ga Dafita, yo e a reng a bula, go se nne ope yo o ka tswalang, yo e a reng a tswala, go se nne ope yo o ka bulang, o bua jaana a re:
8“ ‘Ke itse ditiro tsa gago; bona, ke go neile lobati lo lo bulegileng fa pele ga gago, lo lo sa ka keng lwa tswalwa ke ope; ka gonne o na le thata e nnye, mme o tshegeditse lefoko la ka; wa se ka wa itatola leina la ka.
9Reetsa, ke go naya bangwe ba phuthego ya ga Satane ba ba ipitsang Bajuta, etswe e se bona, mme ba a aka; bona, ke tla dira gore ba tle, ba obamele fa dinaong tsa gago, ba lemoge gore ke go ratile.
Jes. 60:14
49:23
10E re ka o bolokile lefoko le le reng o tshwarelele mo go nna, le nna ke tla go femela ka nako ya thaelo e e tla welang lefatshe lotlhe gore go raelwe ba ba agileng mo go lone.
Baheb. 10:36
11Reetsa, ke tla akofa ke tla; tshwara se o nang naso gore go se nne ope yo o go amogang serwalo.
2:5,10
12Yo o fenyang ke tla mo dira pilara mo Tempeleng ya Modimo wa ka, mme ga a kitla a tlhola a tswa teng; ke tla kwala leina la Modimo wa me mo go ene le leina la motse wa Modimo wa me, e bong Jerusalema yo mošwa, yo o fologang mo legodimong kwa Modimong wa me; ke be ke kwala leina la me le lešwa mo go ene.
22:4
21:2
19:12
Bagal. 2:9
13“ ‘Yo o nang le tsebe a a utlwe se Mowa o se rayang diphuthego!’
14“Kwalela moengele wa phuthego ya kwa Laodikea o re: ‘Yo e leng Amen, mosupi yo o boikanyo le boammaaruri, mosimolodi wa lobopo lwa Modimo, o bua jaana a re:
Joh. 1:3
Bakol. 1:15
15“ ‘Ke itse ditiro tsa gago gore ga o tsididi, e bile ga o bolelo. E kete o ka bo o le tsididi gongwe o le bolelo!
16Jaanong ka o le bothitho fela, o se molelo le e seng tsididi, ke tla go kgwa ka molomo wa me. 17Gonne o a re, o mohumi, o humile, ga o tlhoke sepe; mme o sa itse gore o mmogisegi, o tlhomola pelo, o tletse lehuma, o sefofu, ga o a ikatega.
4:8
18Ke go gakolola gore o reke gouta mo go nna e e itshekisitsweng ka molelo gore o tle o hume, le diaparo tse ditshweu gore o tle o apare, mme ditlhong tsa bosaikatega jwa gago di se ka tsa senoga, le setlhare sa matlho go itlotsa matlho gore o tle o bone.
Jes. 55:1
Tshen. 16:15
19Botlhe ba ke ba ratang ke a ba kgalemela, ke a ba watlhaya; ka moo he, nna matlhagatlhaga o tlhabologe.
Baheb. 12:6
Diane 3:12
20Bona, ke eme fa mojako, ke a konyakonya. Fa motho a utlwa lentswe la ka, a ba a bula lobati, ke tla tsena kwa go ene, ke ja selalelo nae le ene le nna.
Joh. 14:23
21Yo o fenyang ke tla mo naya gore a nne le nna mo sedulong sa ka sa bogosi, jaaka le nna ke fentse, ke ntse le Rre mo sedulong sa gagwe sa bogosi.
22“ ‘Yo o nang le tsebe a a utlwe se Mowa o se rayang diphuthego!’ ”


text:
Welcome to Setswana.co.za
Poetry/Dipoko
Leboko La Kgosi Sechele I
Rramokonopi wa bo Kgosidintsi
O tlhotse a konopana le Poulwe
E rile motshegare Poulwe a lapa
Ga sala go konopa Rramokonopi
Kwena, utla hutshe ya ngwana wa Leburu
O bontshe babina-kgabo botshelo
Batle ba tshele ka wena boo Ramogotswana
Ba go thele madi a kgofa ba fete
E be e re dimo a sala a a ja wena wesi fela.
Mosimane o manketso-nketso
Yare fa lekwalo le tla le befile
Le bile le le madi a batho
Le ene a tloge a kwale la gagwe
A le tseye a le neele Selete le Masholobotho
A re, tsayang lo le ise, ke a lapisega
Batho ke ba, ba a re tshwenya
E kete re Barwarraabo
A ga ba bone Bahurutshe Barwarraabo
Ba yare ba anwa kofi ba ba neele mmuru?
Molapo wa ga Nkane a Masilo
Ga o wele ditlai, o welwa gotlhe
Poulwe o o wetse a o lebile
A rototse matlho a ntse ditotwane
Morata-ntwa wa ga Rramashametsi.
O rata ntwa jaaka mosimane
Ga ke reye Mosimane a Mothee,
Ke abo ke raya mosimane a leshane
Noga e ntsho ya bo Kgosidintsi
Ya re letlhokwa le le letala e rate go loma
E itlhomile e ka loma Kgabung
E ka loma monna Rrapudungwane
A re kotlwe a tsena mo legageng
Ka le le marapo a thata.
Kgomodinake, o mmoke, o mo ntlogelele
Nku ga dike di mmuthwa di le pedi
Heela, motlhankane o fetang
O ntse o momomela-momomela
O re, Kgomodinake o mo ntlogelele
O ye go uba meuba
Nku ga dike di mmuthwa di le pedi
Sechele, naya mpswa dikata
E dikate pelo e re tlogele
A golo kwa gaeno kgosi ga diyo?
Yare Modietsho tlhaka di bina a go tshware?
Kana Sechele o bokilwe a dirile eng?
Ntswa e le gone o kabo a bokwa
Motshitshi a bomma le borara
Maloba fa Dimawe o ntshitshitse
O ntshitshitse fa Senamakoleng.
Banna ba motse wa borre wa bo o matha
Dikokwe ke senka Rramatlhabuswane
Ka re, gagana le maabane le kae
Le re le bonyeng reeja mmopudu
A fa jaana ga re ka le fete?
Tshesebe tsa noka ya Polo
Tsa noka ya ga Rramaphathi
Tsa tloga tsa ema diphapha
Tsa ema tsa phaka maselo
Tsa ba tsa amusa ditsetaletse.
Ke konopetse tshilo bodibeng.
Mo kelepeng ya Mmasegaiso
Ka ba ka tsaya motswaiso ka fisa
Ka tsaya ka tebateba ka molelo ka sesikalaba
Re boka Thibedi weno
Rraditsebe wa Mashametsi le Kgakge.


text:
51Mongwe le mongwe yo o dumelang gore Jesu ke ene Keresete o tsetswe ke Modimo; mme mongwe le mongwe yo o ratang one o o tsetseng, e bile o rata ba ba tsetsweng ke one.
2Se re itseng ka sona gore re rata bana ba Modimo ke fa re rata Modimo, re be re dirafatsa ditaolo tsa ona. 3Gonne lorato lwa go rata Modimo ke fa re tshegetsa ditaolo tsa ona, mme ditaolo tsa ona ga di thata.
Math. 11:30
4Gonne botlhe ba ba tsetsweng ke Modimo ba fenya lefatshe; mme tumelo ya rona ke yona phenyo e e fentseng lefatshe.
5Mme ke mang yo o fenyang lefatshe fa e se ene yo o dumelang gore Jesu ke Morwa Modimo?
6Yo ke ene yo o tsileng ka metsi le madi, Jesu Keresete, e seng ka metsi a le osi, mme e le ka metsi le madi. Mme Mowa ke one o o supang, gonne Mowa ke boammaaruri.
7Gonne go ba bararo ba ba supang, 8e bong Mowa le metsi le madi; boraro jo, bo supela gongwe. 9Fa re tshola tshupo ya batho, tshupo ya Modimo e kgolo bogolo; gonne tshupo ya Modimo ke yona e, e o e supileng ka ga Morwaa-ona. 10Yo o dumelang mo go Morwa Modimo o na le tshupo mo teng ga gagwe. Yo o sa dumeleng Modimo o o dirile moaki, ka a se ka a dumela tshupo e Modimo o e supileng ka ga Morwaa-ona.
11Mme tshupo eo ke e e reng: Modimo o re neile bophelo jo bo sa khutleng, mme botshelo joo bo mo go Morwaa-ona. 12Yo o nang le Morwa o na le bophelo; yo o se nang Morwa Modimo ga a na bophelo.
13Dilo tseo ke di lo kwaletse gore lona ba lo dumelang mo leineng la Morwa Modimo, lo itse gore lo na le bophelo jo bo sa khutleng. 14Mme namatshego e re nang nayo mo go ona ke ya gore o a re utlwa, fa re kopa sengwe ka fa go rateng ga ona.
Joh. 14:13
15Mme fa re itse gore o a re utlwa, le fa re ka ne re kopa eng, foo re itse gore re setse re tshotse tse re di kopileng mo go ona.
16Fa motho a bona morwa-rraagwe a leofa ka boleo jo bo sa iseng kwa losong, a a kope, mme Modimo o tla mo neela bophelo, o bo neela ba ba sa leofang ka boleo jo bo isang kwa losong. Go na le boleo jo bo isang kwa losong; ga ke bue ka ga jona, fa ke re, a a kope.
Baheb. 6:4-6
17Tshiamololo nngwe le nngwe ke boleo; mme go na le boleo jo bo sa iseng kwa losong.
18Re itse gore mongwe le mongwe yo o tsetsweng ke Modimo ga a leofe; yo Modimo o mo tsetseng o a mmoloka, mme yo-o-bosula ga a na go mo tshwara.
19Re itse gore re ba Modimo; mme lefatshe lotlhe le mo thateng ya yo-o-bosula.
20Re bile re itse gore Morwa Modimo o tsile, a re naya tlhaloganyo ya gore re itse ene yo e leng boammaaruri. Mme re mo go ene yo e leng boammaaruri, mo go Morwaa-ona, Jesu Keresete. Yoo ke ene Modimo wa boammaaruri le bophelo jo bo sa khutleng.
Baroma 9:5
21Banaka, itiseng mo medimong e sele.


text:
SETLHOGO SA KA FA NTLE | A RE TLHOKA MODIMO?
Lebaka La go Bo re Tlhoka Modimo
Dingaka tsa tlhaloganyo di re bolelela gore batho ba tlhoka Modimo gore ba itumele tota. Re bona seno ka go bo batho ba batla go dira sengwe se se mosola, go fitlhelela mokgele o o rileng kgotsa go direla mongwe yo o nang le maatla go ba feta. Go kgotsofatsa keletso eo, bangwe ba dirisa nako ya bone ya boiketlo mo dilong tsa tlholego, mo bokgoning jwa go dira dilo tse di rileng, mo mminong jalo le jalo. Le fa go ntse jalo, bontsi ga bo bone kgotsofalo ya mmatota ka go dira dilo tse di ntseng jalo.
Modimo o batla gore batho ba itumele gone jaanong le ka bosakhutleng
Lebaka la go bo batho ba tsholwa ba na le keletso ya dilo tsa semoya ga le gakgamatse batho ba ba balang Baebele. Dikgaolo tsa ntlha tsa Genesise di bontsha gore fa Modimo a sena go bopa banyalani ba ntlha, o ne a bua le bone ka metlha, a dira gore ba nne le kamano le ene. (Genesise 3:8-10) Modimo ga a bopa batho gore ba itaole; ba tlhoka go nna le kamano le Modiri wa bone. Baebele e bua ka keletso eno gangwe le gape.
Ka sekai, Jesu o ne a re: “Go itumela ba ba tshwenyegang ka se ba se tlhokang semoyeng.” (Mathaio 5:3) Go ya ka mafoko ao, re ka swetsa ka gore selo sa botlhokwa se se dirang gore re itumele le go kgotsofala mo botshelong ke go batla go itse Modimo. Re ka dira seo jang? Jesu o ne a araba seo fa a ne a re: “Motho o tshwanetse go tshela, e seng ka senkgwe se le sosi, fa e se ka lefoko lengwe le lengwe le le tswang ka molomo wa ga Jehofa.” (Mathaio 4:4) Mafoko a Modimo, kgotsa dikakanyo le ditaelo tsa gagwe tse di fitlhelwang mo Baebeleng, di dira jang gore re kgone go tshela botshelo jo bo itumetseng le jo bo kgotsofatsang? Mma re sekaseke ditsela tse tharo tsa botlhokwa.
Re Tlhoka Kaelo e e Siameng
Gompieno, go na le baitse le bomankge ba le bantsi ba ba ikemiseditseng go naya batho kgakololo malebana le dikamano tsa bone, lorato, botshelo jwa lelapa, go rarabolola dikgotlhang, boitumelo tota le e leng ka bokao jwa botshelo. Mme tota ke mang yo o tshwanelegang go gaisa Modiri wa rona e bong Jehofa Modimo, yo o ka re nayang kaelo e e utlwalang le e e tekatekano mo dilong tseno tsotlhe?
Ka sekai: Fa o reka sedirisiwa se sesha, se se jaaka khamera kgotsa khomputara, o lebeletse gore e nne le bukana e e tla go tlhalosetsang gore o ka dira jang gore o solegelwe molemo ke sedirisiwa seo le gore o se kgotsofalele. Baebele e ka tshwantshiwa le bukana eo e e bontshang gore sedirisiwa se bereka jang. Ke buka e e ka re thusang mo botshelong, e Modimo, yo e leng modiri, a re e neileng gore re e dirise. Buka eo e tlhalosa se re tshwanetseng go se dira gore re kgotsofale.
Fela jaaka dibukana tse di tlhalosang kafa didirisiwa di tshwanetseng go dirisiwa ka teng, Baebele le yone e tlhagisa batho ka dilo tse di ka senyang botshelo jwa bone. Dikgakololo tse batho ba bangwe ba di neelang di ka utlwala di kgatlha e bile go lebega di le motlhofo go di latela, mme a ga go botlhale go akanya gore re tla solegelwa molemo thata e bile re ka tila mathata fa re latela dikaelo tsa Modiri wa rona?
Le fa Jehofa Modimo a re naya dikaelo le ditaelo, ga a re patelele go di amogela. Go na le moo, e re ka a re rata e bile a batla go re thusa, o ikuela jaana ka lorato mo go rona: “Nna Jehofa, ke Modimo wa gago, Yo ke go rutang gore o solegelwe molemo, Yo ke dirang gore o gate mo tseleng e o tshwanetseng wa tsamaya mo go yone. Fa fela o ne o ka tlhwaela ditaolo tsa me tsebe! Foo kagiso ya gago e ne e tla nna fela jaaka noka, le tshiamo ya gago jaaka makhubu a lewatle.” (Isaia 48:17, 18) Ka bokhutshwane, fa re reetsa kaelo ya Modimo, botshelo bo tla re tsamaela sentle. Ka mafoko a mangwe, fa re batla go tshela sentle le go itumela, re tlhoka Modimo.
Re Tlhoka Tharabololo ya Mathata a Botshelo
Batho ba bangwe ba akanya gore ga ba tlhoke Modimo ka gonne go na le dilo tse dintsi tse ba sa di tlhaloganyeng tse di thulanang le go dumela mo Modimong yo o lorato. Ka sekai, ba ka ipotsa jaana: ‘Ke ka ntlha yang fa batho ba ba siameng ba boga?’ ‘Ke eng fa masea mangwe a a se nang molato a tsholwa e le digole?’ ‘Ke eng fa go se na tshiamiso jaana mo botshelong?’ Ke dipotso tse di botlhokwa tota mme go bona dikarabo tse di kgotsofatsang go ka ama botshelo jwa rona thata. Mme go na le gore re itlhaganelele go pega Modimo molato ka ntlha ya mathata a a ntseng jalo, mma re bone gore Lefoko la gagwe, e leng Baebele le ka re thusa jang mo kgannyeng eno.
Mo kgaolong ya boraro ya Genesise, re bala ka pego ya fa Satane, yo o neng a itira noga, a ileng a raela banyalani ba ntlha gore ba se ka ba utlwa taelo ya ga Jehofa Modimo ya gore ba se ka ba ja mo setlhareng sa kitso ya molemo le bosula. Satane o ne a raya Efa a re: “Ruri ga lo kitla lo swa. Gonne Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.”—Genesise 2:16, 17; 3:4, 5.
Ka mafoko ao, Satane o ne sa kaye fela gore Modimo ke moaki mme gape o ne a raya gore tsela e Modimo a busang ka yone ga e a siama. Diabolo o ne a bolela gore fa batho ba ka reetsa ene, dilo di tla ba tsamaela sentle. Ditatofatso tseo di ne di ne di tla fedisiwa jang? Jehofa o ne a tlhopha go dira gore go fete nako gore botlhe ba kgone go bona gore a ditatofatso tseo, tse di kgatlhanong le ene di boammaaruri kgotsa ke maaka. Tota Modimo o ne a naya Satane le batho ba ba mo letlhakoreng la gagwe tshono ya gore ba bontshe gore a batho ba ka kgona go tshela kwantle ga Modimo.
A o akanya gore ditatofatso tsa ga Satane di boammaaruri kgotsa nnyaa? A batho ba ka kgona go tshela sentle le go ipusa ka katlego kwantle ga Modimo? Go boga, tshiamololo, bolwetse, loso le bokebekwa, go senyega ga boitsholo, dintwa, kgailo ya merafe le bosetlhogo jo bongwe jo batho ba lebaneng le jone go ralala makgolokgolo a dingwaga, ke bosupi jo bo bonalang sentle jwa gore maiteko a batho a go ipusa kwantle ga Modimo a iteile sefololetse. Go na le gore Baebele e bontshe gore Modimo ke ene a bakang masetlapelo a a leng teng, e bontsha lebaka le legolo la go bo masetlapelo a le teng ka go bolela jaana: ‘Motho o laola motho yo mongwe go mo utlwisa botlhoko.’—Moreri 8:9.
Go ya ka se se tlhalositsweng fano, go bonala sentle gore re tshwanetse go ikanya gore Modimo o tla re naya dikarabo tsa dipotso tse di re tshwenyang gape ke ene fela yo o nang le tharabololo. Modimo o tla dira eng?
Re Tlhoka Thuso ya Modimo
Batho ga ba bolo go eletsa gore bolwetse, botsofe le loso di se ka tsa tlhola di le gone. Ba dirisitse nako, maatla le madi a le mantsi go fitlhelela seo mme ga ba a atlega. Batho bangwe ba ile ba akanya gore fa ba ka nwa metswako e e rileng, metsi a a rileng kgotsa ba nna mo lefelong le le rileng, ba tla tswelela ba le basha. Mme dilo tseno tsotlhe e nnile toro fela.
Modimo o batla gore batho ba tshele sentle le gore ba itumele. E ne e le maikaelelo a gagwe a kwa tshimologong fa a ne a bopa batho mme ga a a lebala. (Genesise 1:27, 28; Isaia 45:18) Jehofa Modimo o re tlhomamisetsa gore sengwe le sengwe se a ikaeletseng go se dira se tla diragadiwa. (Isaia 55:10, 11) Baebele e re bolelela ka tsholofetso ya Modimo ya go dira gore maemo a Paradaise a banyalani ba ntlha ba ileng ba dira gore a re latlhegele a boe a nne teng gape. Mo bukeng ya bofelo ya Baebele, re fitlhela mafoko ano: “[Jehofa Modimo] o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele di fetile.” (Tshenolo 21:4) Modimo o tla tlisa jang maemo a a itumedisang ano mme rona re tla solegelwa molemo jang ke tsholofetso eno?
Morwa Modimo e bong Jesu Keresete, o ne a ruta balatedi ba gagwe go rapela gore go rata ga Modimo go diragadiwe. Batho ba le bantsi ba itse kgotsa gantsi ba boeletsa thapelo e bangwe ba reng ke Thapelo ya Morena. Thapelo eo ya re: “Rraarona yo o kwa magodimong, a leina la gago le itshepisiwe. A bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:9, 10) Ee, Jehofa Modimo o tla dirisa Bogosi jwa gagwe go fedisa ditlamorago tse di utlwisang botlhoko tse di bakilweng ke puso ya batho mme a bo a tlisa lefatshe le lesha la tshiamo le a le solofeditseng. * (Daniele 2:44; 2 Petere 3:13) Re tshwanetse go dira eng gore re solegelwe molemo ke tsholofetso ya Modimo?
Jesu Keresete o tlhalosa kgato eno e e motlhofo e re tshwanetseng go e tsaya: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Ee, ka thuso ya Modimo, re ka kgona go bona botshelo jo bo sa khutleng mo lefatsheng le lesha le le solofeditsweng. Tsholofelo eo e ka dira gore o nne le lebaka le lengwe le le utlwalang la go araba potso e e reng, A re tlhoka Modimo,? ka go re ee.
Nako ya go Akanya ka Modimo
Dingwaga di le dikete di le pedi tse di fetileng, kwa Areopago, kgotsa kwa Mars Hill, kwa Athena, moaposetoloi Paulo o ne a bua seno ka Modimo mo bathong ba kwa Athena ba ba neng ba iketleeleditse go utlwa dikgopolo tse disha a re: “Ene ka boene o naya batho botlhe botshelo le mohemo le dilo tsotlhe. Gonne ka ene re na le botshelo mme re a tshikhinyega e bile re gone, le eleng jaaka bangwe ba baboki gareng ga lona ba rile, ‘Gonne gape re lotsalo lwa gagwe.’”—Ditiro 17:25, 28.
Se Paulo a neng a se bolelela Baathena se sa ntse se le boammaaruri le gompieno. Mmopi wa rona o re naya moya o re o hemang, dijo tse re di jang le metsi a re a nwang. Re ka se kgone go tshela kwantle ga dilo tse di molemo tse Jehofa a re di nayang. Mme ke ka ntlha yang fa Modimo a tswelela go naya batho dilo tse di ntseng jalo, e ka tswa ba akanya ka ene kgotsa nnyaa? Paulo o ne a re bone ba tshwanetse “gore ba batle Modimo, fa ba ka apaapa ba mmatla mme ruri ba mmona, le mororo, tota, a se kgakala thata le mongwe le mongwe wa rona.”—Ditiro 17:27.
A o ka rata go itse Modimo botoka, go ithuta mo go oketsegileng ka maikaelelo a gagwe le ka kgakololo e a re e nayang ya go tshela sentle gone jaanong le ka bosakhutleng? Fa e le gore go ntse jalo, o kgothalediwa gore o bue le motho yo o go fileng makasine ono kgotsa o ikgolaganye le bagatisi ba one. Ba tla itumelela go go thusa.
^ ser. 20 Fa o batla tshedimosetso e e oketsegileng malebana le kafa Bogosi bo tla dirang gore go rata ga Modimo go diragadiwe mo lefatsheng, bona kgaolo 8 ya buka ya Totatota Baebele e Ruta Eng? e e gatisitsweng ke Basupi ba ga Jehofa e bile e gone mo Internet mme o ka e itseela mo www.jw.org/tn.
“Nna Jehofa, ke Modimo wa gago, Yo ke go rutang gore o solegelwe molemo, Yo ke dirang gore o gate mo tseleng e o tshwanetseng wa tsamaya mo go yone. Fa fela o ne o ka tlhwaela ditaolo tsa me tsebe! Foo kagiso ya gago e ne e tla nna fela jaaka noka, le tshiamo ya gago jaaka makhubu a lewatle.”—Isaia 48:17, 18.


text:
Ke Eng fa re Tshwanetse go Rapela ka Leina la ga Jesu?
Karabo ya Baebele
Re tshwanetse go rapela Modimo ka leina la ga Jesu ka gonne eno ke yone fela tsela e Modimo a e amogelang ya gore re bue le ene. Jesu o ne a re: “Ke nna tsela le boammaaruri le botshelo. Ga go na ope yo o tlang kwa go Rara fa e se ka nna.” (Johane 14:6) Gape Jesu o ne a raya baaposetoloi ba gagwe ba ba ikanyegang a re: “Ammaaruri ammaaruri ke a lo raya, fa lo kopa sengwe mo go Rara o tla se lo naya ka leina la me.”—Johane 16:23.
Mabaka a mangwe a go rapela ka leina la ga Jesu
Re tlotla Jesu le Rraagwe e bong Jehofa Modimo.—Bafilipi 2:9-11.
Re bontsha gore re anaanela loso lwa ga Jesu e re ka e le thulaganyo ya Modimo ya go re boloka.—Mathaio 20:28; Ditiro 4:12.
Re lemoga seabe se se kgethegileng sa ga Jesu sa go nna Mmueledi fa gare ga Modimo le batho.—Bahebera 7:25.
Re tlotla tirelo ya ga Jesu e le Moperesiti yo Mogolo yo o ka re thusang gore re nne le kamano e e molemo le Modimo.—Bahebera 4:14-16.


text:
SETLHOGO SA KA FA NTLE | O KA ATAMALANA LE MODIMO
A o Atamalane le Modimo?
“Go nna le kamano e e molemo le Modimo go dira gore o ikutlwe o sireletsegile, o kgotsofetse e bile o ritibetse. O nna le boikutlo jwa gore ka metlha Modimo o go batlela dilo tse di molemo.”—CHRISTOPHER, LEKAWANA LA KWA GHANA.
“Modimo o a go bona fa o sa itumela, o go bontsha lorato le tlhokomelo tse di fetang tse o neng o ka di kopa.”—HANNAH WA DINGWAGA DI LE 13, ALASKA, U.S.A.
“Go itse gore o na le kamano e e molemo le Modimo ke selo sa botlhokwa e bile go dira gore o ritibale!”—GINA, MOSADI WA KWA JAMAICA YO O MO DINGWAGENG TSA BO40.
Ga se Christopher, Hannah le Gina fela ba ba ikutlwang jalo. Batho ba bantsi mo lefatsheng ba tlhomamisegile gore Modimo o ba tsaya e le ditsala tsa gagwe. Go tweng ka wena? A o atamalane le Modimo? Kgotsa a o ka rata go atamalana le ene kgotsa go atamalana le ene go feta pele? Gongwe o ipotsa jaana: ‘A tota go a kgonega gore motho a atamalane le Modimo Mothatayotlhe? Fa go le jalo, a ka dira seo jang?’
O KA KGONA GO ATAMALANA LE MODIMO
Baebele e tlhalosa gore motho a ka kgona go atamalana le Modimo le go nna le kamano e e molemo le ene. Ya re Modimo o ne a bitsa tlhogo ya lotso ya Mohebera e bong Aborahame a re ke “tsala ya me.” (Isaia 41:8) Gape ela tlhoko taletso e e lorato e e mo go Jakobe 4:8: “Atamelang Modimo, mme o tla lo atamela.” Ka jalo, go bonala sentle gore kamano kgotsa botsala le Modimo bo a kgonega. Mme e re ka Modimo a sa bonale, re ka mo “atamela” ra bo ra nna le kamano e e molemo le ene jang?
Go araba potso eo, akanya ka se se diregang fa batho ba babedi ba nna ditsala. Go simolola ka gore ba ikitsise maina. Fa ba buisana ka metlha mme ba bulelana mafatlha, botsala jwa bone bo a gola. E bile fa ba direlana dilo, botsala jwa bone bo a nonofa. Go direga se se tshwanang fa motho a nna le kamano le Modimo. A re bone gore seo se direga jang.